Irekia Eusko Jaurlaritza - Gobierno Vasco :: EHAA xedapena 201803588\nAldizkariaren data: 2018-07-11 Aldizkari honetan argitaratua: 2018133\nGaiak: ORGANIZAZIOA; OSASUN-LAGUNTZA; OSAKIDETZA\nXedapenaren zenbakia: 201800100\nHurrenkenaren zenbakia: 201803588\n1996/08/28an argitaratutako 1996/07/23ko 199600194 DEKRETUA indargabetzen du\n1996/08/28an argitaratutako 1996/07/23ko 199600195 DEKRETUA indargabetzen du\n1997/11/14an argitaratutako 1997/11/11ko 199700255 DEKRETUA aldatzen du\nEuskadiko Antolamendu Sanitarioari buruzko ekainaren 26ko 8/1997 Legeak bere antolamendu-oinarrietako bat esparru sanitario bakoitzean lehen mailako arretaren antolamendu egokia bermatzea dela aurreikusten du, eta ospitaleko arretarekin behar bezala koordinatzea. Horretarako, ahalik eta eraginkortasun sanitario handiena bermatuko du, bai baliabideen kokapenerako eta erabilerarako, bai sinergiak aprobetxatzeko baldintza estrategiko egokienak ezartzeko, bai eta erreferentziazko gailuak konfiguratzeko ere.\nHorren arabera, Osasun Saileko ildo estrategikoetan arreta integratuaz hitz egiten da, bereziki zahartzaroaren, kronikotasunaren eta mendetasunaren erronkei aurre egiteko, osasun-sistemako arreta-mailei (lehen mailakoa eta ospitalekoa) koherentzia emateko eta horien artean sinergiak bilatzeko; hori guztia osasun-zainketak hain zatituta egon ez daitezen eta eraginkorragoak izan daitezen lortzeko; hau da, azken batean, kalitate handiagokoak izan daitezen lortzeko.\nIldo estrategiko horietatik eratorritako arreta integratua ezartzeko uztailaren 23ko 194/1996 eta 195/1996 dekretuetan aurreikusten den eredua birformulatu behar da. Dekretu horien bidez arautzen dira ospitaleko arretaren asistentzia-egiturak, batetik, eta lehen mailako arretarenak, bestetik.\nHorren aurretik, baina jarduketa-ildo horiekin bat etorriz, Osakidetza-Euskal osasun zerbitzuko Administrazio Kontseiluak, 2010eko abenduaren 13ko Akordioaren bidez, Bidasoko erakunde sanitario integratua sortu zuen. Lehen mailako arretaren eta ospitaleko arretaren arteko banaketa tradizionala gainditzen duen antolamendu-egituraren eredu gisa sortu zen, Euskadiko Antolamendu Sanitarioaren ekainaren 26ko 8/1997 Legeko 23. artikuluan jasotakoari jarraituz.\nOsasun-zerbitzuen lehenengo erakunde integratu hori ebaluatu ostean, ezartzen joan dira, pixkanaka-pixkanaka, gainerako guztiak Euskal Autonomia Erkidego osoan, eta amaitu da hedapena. Osasun-esparru bakoitzaren ezaugarrietara egokitu da erakunde horietako bakoitza, eta komunikazio- gardentasun- eta partaidetza-irizpideak erabili dira zeregin horietan.\nErakunde sanitario integratuen eredu hori hedatu ondoren, eta, adierazitakoarekin bat etorriz, dekretuaren bidez Osakidetza-Euskal osasun zerbitzuko zerbitzu-erakundeen tipologia zehaztu nahi da, erakunde sanitario integratuez gain, beste erakunde-modalitate batzuek ere lekua izan dezaten. Tipologia berri horretara egokitu beharko dira egungo asistentzia- eta kudeaketa-egiturak, arreta integratua garatu ahal izateko eta asistentzia-prozesu berean esku hartzen duten profesionalen artean esparru klinikoaren arloko elkar eragina bultzatzeko, arreta jasotzen duten pertsonen osasun-emaitzak maximizatzea helburu izanik.\nZerbitzu-erakundeen aldaketa hori osatzeko, asistentziaren kudeaketan ere egingo dira aldaketak, hainbat profesionalek ematen duten asistentziari eta espazio eta maila ezberdinetako ekintzen antolamenduari jarraipena emateko, betiere ekintzak era integratuan jorratuz.\nPartaidetza-organoak ere berrantolatuko dira; berrantolaketa horren eraginez desagertu egingo da Kontseilu Teknikoa, eta Asistentzia Klinikorako Kontseiluak hartuko ditu haren zereginak.\nAzkenik, arau honen helburua da oinarri jakin batzuk ezartzea esparru soziosanitariotik egitura sanitario integratuan aurrerapausoak ematen jarraitzeko.\nEuskadiko Antolamendu Sanitarioari buruzko ekainaren 26ko 8/1997 Legearen 7.2 artikuluan sistemaren lurralde-antolamenduari dagokionez eta 23. artikuluan xedatutakoaren arau-garapena gauzatzeko ematen da dekretu hau. Eusko Jaurlaritzak du dekretua onesteko eskumena, hala aitortzen diolako aurretik aipatutako legearen azken xedapenetatik lehenak.\nHorrenbestez, Osasuneko sailburuaren proposamenez, egin beharreko izapideak egin ondoren, Euskadiko Aholku Batzorde Juridikoarekin bat, eta Gobernu Kontseiluak 2018ko uztailaren 3an eginiko bilkuran eztabaidatu eta onartu ondoren, hauxe\n1.– Dekretu honen xedea da Osakidetza-Euskal osasun zerbitzua ente publikoaren erakunde integratu sanitarioak egitura organiko bateratu gisa arautzea (ESI); hor sartuko dira lehen mailako arreta eta ospitaleko arreta. Erakunde horiek autonomia ekonomiko eta finantzarioaren eta kudeaketa-autonomiaren arabera jardungo dute.\n2.– ESIekin batera, osasun zerbitzuak hornitzeko eta kudeatzeko berariazko beste erakunde batzuk ere egon daitezke. Osakidetza-Euskal osasun zerbitzua erakunde publikoaren Estatutuekin –azaroaren 11ko 255/1997 Dekretuaren bidez onartu ziren– eta zuzendaritza-organoek horri buruz hartutako erabakiekin bat etorriz zehaztuko da kudeatzeko zer ahalmen duten erakunde horiek.\n2. artikulua.– Erakunde Sanitario Integratuak.\n1.– ESIak Osakidetza-Euskal osasun zerbitzua ente publikoaren mendeko zerbitzu sanitarioen erakunde gisa egituratzen dira, osasun-zerbitzuak hornitzeko jarduera gauzatzeko. Hala, lotu egiten dira lehen mailako arretako asistentzia-gailuak eta -prozesuak eta ospitaleko arretakoak, pazientearen asistentzia-prozesuan beharrezkoa den integrazio klinikoari bidea emateko; hartara, osasun-arreta pertsonaren inguruan antolatuko da, hura baita asistentzia-jardueraren helburu.\n2.– ESIak sortzeko, aldatzeko eta desegiteko edota izen ofiziala zehazteko erabakia Osakidetza-Euskal osasun zerbitzua ente publikoaren Administrazio Kontseiluak hartu behar du, Estatutuen 4.2 artikuluan xedatutakoarekin bat etorriz –azaroaren 11ko 255/1997 Dekretuaren bidez onetsi ziren–, eta erabaki hori hartu behar du osasun-zentro, -zerbitzu eta -establezimenduak baimentzeari buruzko otsailaren 21eko 31/2006 Dekretuaren laugarren xedapen gehigarrian xedatutakoaren arabera.\n3. artikulua.– Motak.\nESIak bi motatakoak izan daitezke:\na) ESI orokorra. Lehen mailako arretako zerbitzu eta unitateekin batera, ospitale orokorrak ere sartu dira, eta zenbait espezialitatetako asistentzia-zerbitzu eta -unitateak biltzen ditu.\nb) ESI monografikoa. Asistentzia-jarduera, oro har, esparru jakin baten inguruan gauzatzen da. Horietan sartzen dira esparru horretako zerbitzuak eta gailuak, eta beste osasun-zerbitzu batzuekin (lehen mailako arretakoak nahiz ospitale-arretakoak), edo, hala badagokio, gizarte-zerbitzuekin eta bestelako erakundeekin koordinatuta lan egiten dute.\n4. artikulua.– Tipologia.\nESIen neurriaren eta konplexutasunaren arabera, eta beste zenbait irizpide aintzat hartuta –besteak beste, zerbitzua zenbat biztanleri ematen dioten, zer nolako erreferentziazko ospitalea den, lehen mailako arretako zenbat unitate dituzten atxikita, unibertsitate-izaerakoa den, ikerketa-jarduerarik egiten duen eta zenbatekoa egiten duen, nolako sakabanaketa geografikoa duen–, lau ESI mota eratzen dira; hain zuzen ere hauek:\na) I. motako ESIa.\nI. motako ESI izango dira unibertsitate-ospitaleak dituzten, konplexutasun handikoak diren eta Osakidetza-Euskal osasun zerbitzuaren Administrazio Kontseiluaren erabakiz euskal osasun-sistemarako erreferentziazko gisa jotzen diren unitate edo zerbitzuak dituzten erakundeak.\nb) II. motako ESIa.\nII. motako ESI izango dira I. motako ESI izateko ezaugarrietakoren bat betetzen ez duten osasun-zerbitzuen erakundeak, edo, aurreko ezaugarriak beteagatik ere, konplexutasun gutxiagokoak izateagatik Osakidetza-Euskal osasun zerbitzuaren Administrazio Kontseiluak hala erabakitzen dituenak.\nEra berean, II. motako ESIak izango dira bi ospitale monografiko edo gehiago dauzkaten zerbitzu-erakunde monografikoak.\nc) III. motako ESIa.\nIII. motako ESIak izango dira, lehen mailako arretako zerbitzu eta unitateekin batera, ospitale orokor bat izan eta arreta 300.000 biztanle baino gutxiagoko populazio-oinarriari ematen dioten zerbitzu-erakundeak.\nEra berean, III. motako ESIak izango dira osasun mentaleko ospitalez kanpoko zerbitzuak eta ospitale monografiko bakar bat dituzten erakundeak ere.\nd) IV. motako ESIa.\nIV. motako ESIak izango dira neurri txikiko zerbitzu-erakunde monografikoak.\nTalde honen barruan sartuko dira, halaber, aurreko irizpideekin bat etorriz, aurretiaz adierazitako beste ESI motetan sailkatuta ez daudenak ere.\n5. artikulua.– Antolaketa-egitura.\n1.– ESIek antolaketa-egitura hauxe dute: Zuzendaritza-organoak, partaidetza-organoak, ospitale-zerbitzuen asistentzia-antolaketa eta lehen mailako arretako unitateak.\n2.– ESIen Zuzendaritza-organoak dira: gerentziako Zuzendaritza, Zuzendaritza-taldea (Zuzendaritza hauek osatzen dute: medikuntzako Zuzendaritzak, arreta integratuaren zuzendaritzak, erizaintzako Zuzendaritzak, langileen Zuzendaritzak, ekonomia eta finantza Zuzendaritzak eta kudeaketako Zuzendaritzak) eta Zuzendaritza-kontseilua.\n3.– ESIetan partaide hartzeko organo hauek daude: Asistentzia Klinikorako Kontseilua, Gizarte Kontseilua eta Batzorde Soziosanitarioa.\n4.– ESIen asistentzia-antolaketari dagokionez, berriz, ospitale-zerbitzuek eta lehen arretako unitateek osatzen dute.\n6. artikulua.– Zuzendaritza-Organoak.\n1.– I. eta II. motako ESIek zuzendaritza-organo hauek izango dituzte, eta ESIak zuzentzeaz eta kudeatzeaz arduratuko dira:\na) Gerentziako Zuzendaritza.\nb) Medikuntzako Zuzendaritza.\nc) Arreta Integratuaren Zuzendaritza.\nd) Erizaintzako Zuzendaritza.\ne) Langileen Zuzendaritza.\nf) Ekonomia eta Finantza Zuzendaritza.\ng) Zuzendaritza Kontseilua.\n2.– III. motako ESIek zuzendaritza-organo hauek izango dituzte, eta ESI horiek zuzentzeaz eta kudeatzeaz arduratuko dira:\nc) Erizaintzako Zuzendaritza.\nd) Langileen Zuzendaritza.\ne) Ekonomia eta Finantza Zuzendaritza.\nf) Zuzendaritza Kontseilua.\n3.– IV. motako ESIek, hain konplexuak ez direnez, zuzendaritza- eta kudeaketa-esparru hauek izango dituzte:\nb) Kudeaketako Zuzendaritza.\nErakunde horietan, dauden egiturazko lanpostuen bidez emango da beharrezkoa den egiturazko laguntza. Era berean, Kudeaketako Zuzendaritzak bere gain hartuko ditu Langileen Zuzendaritzari eta Ekonomia eta Finantza Zuzendaritzari dagozkion eginkizunak. Gerentziako Zuzendaritzak, bestalde, bere gain hartuko ditu Medikuntzako Zuzendaritzari eta Erizaintzako Zuzendaritzari dagozkien eginkizunak. Horretarako, zehazten diren lanpostu funtzionalen laguntza izango dute eta haiei eskuordetu egitekoak.\n7. artikulua.– Gerentziako Zuzendaritza.\n1.– ESIaren Gerentziako Zuzendaritza ESIaren hierarkia zuzentzeaz nahiz ospitaleen eta lehen mailako arretako unitateen kudeaketa koordinatzeaz arduratzen da.\n2.– Gerentziako zuzendaria zuzendaritzako kargutzat hartzen da, honako hauetan ezarritakoari lotuta: Euskadiko Antolamendu Sanitarioaren ekainaren 26ko 8/1997 Legeko 27. artikuluaren araubideari eta Kargu Publikodunen Jokabide Kodea eta Haien Interes Gatazkak arautzen dituen ekainaren 26ko 1/2014 Legean xedatutakoari.\n3.– Osakidetza-Euskal osasun zerbitzua ente publikoaren Zuzendaritza Nagusiak izendatu eta kenduko du kargutik Gerentziako Zuzendaritzan zuzendari karguan egongo den pertsona, Euskadiko Antolamendu Sanitarioaren ekainaren 26ko 8/1997 Legean ezartzen diren baldintzei jarraikiz.\n4.– Izendapena egiteko, aurretiaz deialdi publikoa egin beharko da, kargua betetzeko beharrezkoak diren unibertsitate-titulua, eta gaitasun eta eskarmentu profesionala egiaztatzeko. Karguari uztea, berriz, aukerakoa izango da, baina kargu uzteari buruzko ebazpenak arrazoitua izan behar du.\n5.– Osakidetza-Euskal osasun zerbitzua ente publikoaren Zuzendaritza Nagusiak ESIaren Gerentziako Zuzendaritza ebaluatuko du, eraginkortasun- eta efizientzia-irizpideekin, legezkotasuna betetzeko irizpideekin, eta ezarritako helburuen arabera emaitzak kudeatzeko eta kontrolatzeko erantzukizunaren irizpideei jarraikiz.\n8. artikulua.– Gerentziako Zuzendaritzaren erantzukizun-esparruak eta eginkizunak.\nGerentziako Zuzendaritzari dagozkio Osakidetza-Euskal osasun zerbitzuaren Estatutuen –azaroaren 11ko 255/1997 Dekretuaren bidez onetsi dira– 15.1 artikuluan emandako eskuduntzak gauzatzea, baita eginkizun hauek gauzatzea ere:\na) ESIaren ordezkari ofizial gisa aritzea, eta erakunde hori osatzen duten zerbitzu eta unitateen gaineko agintea edukitzea.\nb) ESIaren plan estrategikoak onestea, eta aurreikusi diren aldi baterako helburuak zein diren eta estrategikotzat jotzen diren inbertsioak zein diren adieraztea, berdintasun eta euskara sustatzeko politikak aintzat hartuta, haien ardatz direnez.\nc) Gerentziako Zuzendaritza Taldeak garatu beharreko proiektuak onartzea.\nd) Urteko Kudeaketa Plana onartzea.\ne) Erakundea osatzen duten zerbitzu eta unitateen antolaketa, horniketa, ebaluaketa eta kontrola zuzendu, bultzatu eta koordinatzea, ezarritako helburuak lortzeko.\nf) Kontratu-programa urtero sinatzea, ESIaren ordezkari gisa.\ng) Aurrekontu-proposamena, behin-behineko finantza egoerak eta jardueren urteko txostena onartzea, Osakidetza-Euskal osasun zerbitzua ente publikoaren Administrazio Kontseiluari aurkezteko.\nh) Langileen buru izatea. Nolanahi ere, aintzat hartuko dira Osakidetza-Euskal osasun zerbitzua ente publikoaren Estatutuetan –azaroaren 11ko 255/1997 Dekretuaren bidez onartu ziren– giza baliabideen kudeaketa-arloan Erakunde Zentralari ematen zaizkion ahalmenak.\ni) Giza baliabideak, baliabide materialak, teknologikoak, finantzarioak eta ingurumen-baliabideak antolatzea ESIaren esparruan.\nj) Irakaskuntza eta prestakuntza gidatzea eta sustatzea.\nk) Euskara Plana garatzeko eta emakumeen eta gizonen berdintasunaren alorreko estrategiak koordinatzea eta bultzatzea.\nl) Garapena eta lankidetza sustatzea ikerketa-, garapen- eta berrikuntza-arloan, eta ezagutza transferitzea osasun-sistema publikoaren, beste administrazio batzuen, enpresen eta unibertsitateen artean, osasun-arloko eskumena duen sailak eta Osakidetza-Euskal osasun zerbitzuaren Administrazio Kontseiluak ezarritako ildo estrategikoekin bat etorriz.\nm) Kudeaketa ikuspuntu integratzaile batetik abiatuta bideratzea, lehen mailako arreta sendotuz eta erakundeko asistentzia-maila ezberdinetan garapen harmoniatsua emanez.\nn) Osakidetza-Euskal osasun zerbitzuko Administrazio Kontseiluak ezarritako irizpideekin bat etorriz, ESIa osatzen duten hainbat zerbitzutan aplika daitezkeen antolamendu-arauak eta -irizpideak onestea.\nñ) Zuzendaritza Kontseiluaren, segurtasun eta larrialdietako batzordearen, datu pertsonalen informaziorako segurtasun-batzordearen eta eratzen diren kide anitzeko gainerako organoen buru izatea.\no) Gizartearen eta herritarren parte-hartzea sustatzea, eta informazio-kanalei bultzada ematea.\np) Erkidegoko eta sektore soziosanitarioko jarduketa-esparruan aritzen diren tokiko erakundeekin eta beste erakunde batzuekin beharrezkoak diren erabakiak sinatzea, horien bidez, ezarritako estrategiak eta planak hedatzeko. Horretarako, Osakidetza-Euskal osasun zerbitzuko Administrazio Kontseiluaren baimena beharko da. Erabaki horiek Osakidetza-Euskal osasun zerbitzuko Zuzendaritza Nagusiaren bidez izapidetuko dira.\nq) Unibertsitatearekin harremanak kudeatzea, horretarako sinatzen diren akordioekin bat etorriz.\nr) Kontzentratuta ez dagoen kudeaketa-zentro gisa aitortzean erator daitezkeen beste funtzio batzuk, Osakidetza-Euskal osasun zerbitzua ente publikoaren Estatutuetan ezarritakoarekin bat etorriz –azaroaren 11ko 255/1997 Dekretuak onetsi zituen–.\ns) Zuzendaritza taldekoak ordezteko araubidea zehaztea, etorri ez direlako, gaixo daudelako edo lanpostu hutsak daudelako.\n9. artikulua.– Zuzendaritza-taldea.\n1.– Eginkizunak gauzatzean, Gerentziako Zuzendaritzak 5.2 artikuluan aipatu den zuzendaritza-taldearen laguntza izango du, baita beharrezkoak diren baliabide pertsonalak ere.\n2.– Zuzendaritza-taldea, ESIaren sailkapenaren arabera, Dekretu honen 6. artikuluan adierazitako zuzendaritza-organoek osatuko dute, eta hierarkikoki nahiz funtzionalki gerentziako zuzendaritzaren mendekoa izango dira.\n3.– Zuzendaritza-taldeak zuzendaritzako karguduntzat joko dira, eta Euskadiko Antolamendu Sanitarioaren ekainaren 26ko 8/1997 Legearen 27. artikuluan aurreikusitako araubidearen mende egongo dira, baita Kargu Publikodunen Jokabide Kodea eta Haien Interes Gatazkak arautzen dituen ekainaren 26ko 1/2014 Legean xedatutakoaren mende ere.\n4.– Gerentziako Zuzendaritzak eskuordetzan ematen dizkien funtzioak eta zereginak hartu ahal izango dituzte zuzendaritzako organoek beren gain, eta, aldi berean, beren mendeko unitate eta zerbitzuen jarduerak gainbegiratuko dituzte, eta haiei jarraipena egin.\n5.– Zuzendaritzako langileak askatasunez izendatu eta bereiziko ditu Osakidetza-Euskal osasun zerbitzua ente publikoaren Zuzendaritza Nagusiak. Gerentziako Zuzendaritzak egingo du proposamena, Euskadiko Antolamendu Sanitarioaren ekainaren 26ko 8/1997 Legean zehazten den moduan. Karguari uztea, berriz, aukerakoa izango da, baina kargu uzteari buruzko ebazpenak arrazoitua izan behar du.\n6.– Izendapena egiteko, aurretiaz deialdi publikoa egin beharko da, kargua betetzeko beharrezkoak diren unibertsitate-titulua, eta gaitasun eta eskarmentu profesionala egiaztatzeko.\n7.– Zuzendaritza-organoek ezarriko dituzte haien erantzukizunaren eremuko jarduera ebaluatzeko adierazleak.\n8.– Osakidetza-Euskal osasun zerbitzua ente publikoaren Zuzendaritza Nagusiak ebaluatuko ditu zuzendaritza organoak, eraginkortasun- eta efizientzia-irizpideekin, legezkotasuna betetzeko irizpideekin, eta ezarritako helburuen arabera emaitzak kudeatzeko eta kontrolatzeko erantzukizunaren irizpideei jarraikiz.\n10. artikulua.– Medikuntzako Zuzendaritza.\n1.– Medikuntzako Zuzendaritzak betetzen ditu zuzendaritza klinikoaren zereginak ESIaren zerbitzu- eta unitate-esparruan. Dagozkion funtzioak egitean, bi asistentzia-mailetako profesionalen artean arreta integratuari bide emango dieten elementuak hedatzen jarriko du arreta, Gerentziako Zuzendaritzak onartutako eta Arreta Integratuaren Zuzendaritzak proposatutako ildoekin bat etorriz.\n2.– III. motako ESIetan, Medikuntzako Zuzendaritza da, gainera, Arreta Integratuaren Zuzendaritzari dagozkion eginkizunak hartzen dituen organoa.\n3.– Medikuntzako Zuzendaritzak, halaber, eginkizun hauek izango ditu:\na) ESIaren ospitale-arretako fakultatiboen jarduerak zuzentzea, koordinatzea eta ebaluatzea.\nb) Beharrezkoak diren programak gauzatzea, sisteman ahalik eta eraginkortasun handiena izan dezan.\nc) ESIaren medikuntza- eta asistentzia-jardueren eta bestelako mediku-jardueren jarraipena egitea, emandako zerbitzuen kalitate-maila ebaluatzea, eta hobetzeko neurri egokiak proposatzea, Arreta Integratuaren Zuzendaritzarekin koordinatuta.\nd) Ospitale-eremuko A1 lanbide-taldeko langileen irakaskuntza- eta prestakuntza-jarduerak sustatzea eta ikuskatzea.\ne) Ospitale-eremuko I+G+B jarduerak sustatzea, lehentasunak definitzea eta gainbegiratzea, Gerentziako Zuzendaritzak ezarritako irizpideekin bat etorriz.\nf) Jarraibideak ezartzea eta erakunde sanitarioetako hainbat zerbitzu edo unitateei loturiko ospitale-eremuko baliabide klinikoen jardueraren kudeaketa koordinatzea, gainerako asistentzia-zuzendaritzekin koordinatuta.\ng) Prozesuak dagokien eremu funtzionalean kudeatzea, beste esparru funtzional batzuetako zuzendariekin koordinatuta.\nh) Gainerako asistentzia-zuzendaritzekin koordinaturik, arreta integratuaren eskaintza bermatzea. Horretarako, beste arreta-ibilbide eta asistentzia-prozesu batzuk definituko dira asistentzia ikuspuntu orokor eta etengabekoan jorratzeko.\ni) Gainerako asistentzia-zuzendaritzekin koordinaturik, informazio-sistema integratua bultzatzea, asistentzia-jardueraren kudeaketa integratua eta jarraipena bermatzeko, bai eta jarduera horren kalitatea eta etengabeko hobekuntza bermatzeko ere.\nj) Asistentzia-maila guztietan, pazientearen segurtasunaren ezagutza eta kultura bultzatzea eta garatzea profesional eta pazienteen artean.\nk) Praktika klinikoari buruzko gidak sustatzea ospitale-eremuan, erabaki klinikoak eta jardunbide- eta bideratze-protokoloak hartzeko, eta jardunbide klinikoan aldakortasuna murrizteko (horretarako, diagnostiko- eta terapia-prozeduren bikoiztasuna kenduko da), osasun-arloko sail eskudunak ezarritako ildoekin bat etorriz, eta gainerako asistentzia-zuzendaritzekin koordinatuta.\nl) Gainerako asistentzia-zuzendaritzekin batera, ezarriko diren kontsulta-batzordeak koordinatzea.\nm) Euskara Plana eta Berdintasun Plana garatzeko eta aplikatzeko erabakiak betetzea.\nn) Gerentziako Zuzendaritzak eskuordetutako beste edozein eginkizun aurrera eramatea.\n11. artikulua.– Arreta Integratuaren Zuzendaritza.\n1.– Arreta Integratuaren Zuzendaritza ESIaren lehen mailako arretaren eta ospitaleko arretaren asistentzia anbulatorioaren arloko jarduera bateratzeaz arduratzen da, Medikuntzako Zuzendaritzarekin eta Erizaintzako Zuzendaritzarekin batera.\n2.– Era berean, Arreta Integratuaren Zuzendaritza bere jarduera beste esparru batzuekin koordinatzeaz arduratzen da; besteak beste, esparru komunitarioarekin eta soziosanitarioarekin. Helburua da komunitatearekiko lotura bultzatzea, osasuna eta arreta soziosanitarioa sustatuz eta prebenituz.\n3.– Gainera, Arreta Integratuaren Zuzendaritzak eginkizun hauek izango ditu:\na) ESIaren lehen mailako arretako eta arreta anbulatorioko fakultatiboen jarduerak zuzentzea, koordinatzea eta ebaluatzea.\nb) Integrazio-mekanismoak garatzea profesionalen, arreta-zerbitzuen eta arlo sanitarioan eta soziosanitarioan eskumenak dituzten beste zerbitzu komunitario batzuen artean, eta ESIaren batzorde soziosanitarioa zuzendu eta koordinatzea.\nc) Gaixotasunak prebenitzeko eta osasuna sustatzeko jarduerak egingo direla bermatzea, eta irtenbideak komunitate eremuan emateko gaitasuna sustatzea.\nd) Osasunerako prebentzio-, sustapen- eta heziketa-jarduerak osasun publikoko egiturekin koordinatuta egiten direla ziurtatzea.\ne) Gainerako asistentzia-zuzendaritzekin koordinaturik, arreta integratuaren eskaintza bermatzea. Horretarako, beste arreta-ibilbide eta asistentzia-prozesu batzuk definituko dira asistentzia ikuspuntu orokor eta etengabekoan jorratzeko.\nf) Gizartearen eta herritarren parte-hartzea bideratzea, bultzatzea eta koordinatzea. Horretarako, komunikazio-kanalak hobetuko dira, eta osasunaren gaineko erantzukizun partekatua eta norbere buruaren kudeaketa eraginkorra bultzatu.\ng) Gainerako asistentzia-zuzendaritzekin koordinaturik, informazio-sistema integratua bultzatzea, asistentzia-jardueraren kudeaketa integratua eta jarraipena bermatzeko, bai eta jarduera horren kalitatea eta etengabeko hobekuntza bermatzeko ere.\nh) Ikerketako, irakaskuntzako eta berrikuntzako jarduera bultzatzea lehen mailako arretan, eta horretarako beharrezkoak diren aliantzak egitea.\ni) Lehen mailako arretan pazienteak izan behar duen segurtasunaren ezagutza eta kultura bultzatzea eta garatzea profesional eta pazienteen artean, asistentzia maila guztietan. Lan hori Medikuntzako Zuzendaritzarekin batera egingo da.\nj) Kontratu-programa hedatuko dela ziurtatzea, gainerako zuzendaritzekin lankidetzan arituta.\nk) Euskara Plana eta Berdintasun Plana garatzeko eta aplikatzeko erabakiak exekutatzea.\nl) Gerentziako Zuzendaritzak eskuordetutako gainerako funtzioak.\n12. artikulua.– Erizaintzako Zuzendaritza.\n1.– Erizaintzako Zuzendaritzak bideratu eta koordinatzen du, oro har, ESIko erizaintza-jarduera nagusia. Era berean, ospitaleko arretaren eta lehen mailako arretaren integrazioa koordinatuko du, eta erizaintzak herritarrei begira lan egiten duela ikustarazteaz arduratuko da esparru komunitarioan nahiz soziosanitarioan, Gerentziako Zuzendaritzak Arreta Integratuaren Zuzendaritzarekin eta Medikuntzako Zuzendaritzarekin koordinatuta ezarritako irizpideekin bat etorriz.\n2.– Gainera, egiteko hauek izango ditu Erizaintzako Zuzendaritzak:\na) ESIaren erizaintzako jarduerak koordinatzea eta ebaluatzea.\nb) Erizaintzako jardueren jarraipena egitea, emandako zerbitzuen kalitatea ebaluatzea eta zerbitzuen kalitatea hobetzeko neurri egokiak proposatzea, gainerako asistentzia-zuzendaritzekin koordinatuta.\nc) Beharrezkoak diren programak gauzatzea, sisteman ahalik eta eraginkortasun handiena lortzeko.\nd) Erizaintzako langileen irakaskuntza- eta prestakuntza-jarduerak sustatzea, lehentasunak definitzea eta ikuskatzea.\ne) I+G+B jarduerak sustatzea eta gainbegiratzea, Gerentziako Zuzendaritzak ezarritako irizpideekin bat etorriz.\nf) Erakunde sanitarioaren zerbitzuei atxikitako erizaintzako baliabide klinikoen kudeaketa egitea eta haien gaineko jarraibideak ezartzea.\ng) Erizaintzari dagokion esparru funtzionalean, zeharkako antolaketa-unitateen prozesuak kudeatzea, beste eremu funtzional batzuetako zuzendaritzekin koordinatuta.\nh) Praktika Klinikoko Gidak ezar daitezen laguntzea, eta horiei egiten zaien jarraipena eta ebaluazioa, eta horiek duten eragina ikuskatzea.\ni) Herritarrak ahalduntzeko jarduerak bultzatzea, Arreta Integratuaren Zuzendaritzarekin koordinatuta, hala badagokio.\nj) Euskara Plana eta Berdintasun Plana garatzeko eta aplikatzeko erabakiak exekutatzea.\nk) Gerentziako Zuzendaritzak eskuordetutako gainerako funtzioak.\n13. artikulua.– Langileen Zuzendaritza.\n1.– Langileen Zuzendaritzak kudeatzen ditu ESIko langileak, haien prestakuntza eta garapen profesionala eta ordainsariak. Horrez gain, lan-jardueraren eta profesionalak hautatzeko nahiz integratzeko kudeaketa-politika bultzatzen du, horretarako ezartzen diren jarraibide orokorrekin bat etorriz.\n2.– Eginkizun hauek egitea dagokio Langileen Zuzendaritzari bere jarduketa-esparruan:\na) Osakidetza-Euskal osasun zerbitzuaren Zuzendaritza Nagusi eta Giza Baliabideetako Zuzendaritzak giza baliabideen esparruan definitutako politika korporatiboak ezartzea eta horiek ebaluatzea, eta, horrez gain, profesionalen arteko koordinazioa ahalbidetuko duen kultura sustatzea.\nb) Asistentzia-esparru guztietako profesionalen eskumen-profilak identifikatzea eta definitzea, erakunde integratuaren beharrizanetara egokitzeko.\nc) Plantilla antolatzeko azterketak egitea, eta plantilla behar bezala dimentsionatzea, ESIko profilen definizioan nahiz egituran oinarrituta.\nd) Erakundeak definitutako prestakuntza-planak eta gaitasunak garatzeko planak zabaltzea, egungo lanean nahiz etorkizunean lan-prozesuak gauzatzeko errendimendua eta garapena hobetzeko.\ne) Euskara Plana eta Berdintasun Plana garatzeko eta aplikatzeko erabakiak exekutatzea.\nf) Langileak biltzeko, hautatzeko, sartzeko eta haiei harrera egiteko prozesua egitea eta kontrolatzea, araututakoa betetzen dela bermatzeko. Horrez gain, erakundeko profesionalak egokiak direla bermatzeko mekanismoak garatzen laguntzea. Halaber, langileak deslotzeko prozesu egoki bat bermatzea.\ng) ESIko langileak administratzea eta nola administratzen diren gainbegiratzea, modu horretan bermatuko baita kontratazio, langabeziaren ebaluazio, legezko absentismo, administrazio-erantzukizun, diziplina-erregimen, trebakuntza eta garapen, lanaldi eta ordainsarien ordainketaren alorreko arauak eta lege- nahiz arau-xedapenak betetzen direla, bai eta indarrean dagoen legezko araudiak ezartzen dituen beste batzuk ere.\nh) Erakundeko langileen esparruko aurrekontua eta gastua kontrolatzea. Horretarako, kudeaketa eta kontrolerako barne sistemak ezarriko dira, besteak beste, desbideratzeen eta horniduren analisiak egiteko.\ni) Erakundeko lan-harremanen esparrua kudeatzea, baita lan-gatazkak ere, betiere ezarritako eta araututako mekanismoetan oinarrituta.\nj) Lan-osasunaren batzordea zuzentzea eta lan-arriskuei aurre egiteko politika egokia kudeatzea, ezarritako jarraibideen eta araudiaren arabera. Hala, langileen osasunaren eta lan-baldintzen babes-maila egokia lortuko da.\nk) Karguaren arabera, Gerentziako Zuzendaritzak eskuordetutako beste funtzio batzuk.\n14. artikulua.– Ekonomia eta Finantza Zuzendaritza.\n1.– Ekonomia eta Finantza Zuzendaritza ESIaren ekonomia- eta finantza-administrazioa kudeatzeaz arduratzen da. Horretarako, modu eraginkorrean integratuko ditu ekonomia- eta finantza-baliabideak nahiz erabilitako materialak, eta dagokien aurrekontua kudeatuko du, kontabilitate, kontsumo, erosketa, hornidura, eta hornitzaileen kudeaketa eginez.\n2.– Eginkizun hauek gauzatzea dagokio Ekonomia eta Finantza Zuzendaritzari, bere jarduketa-esparruan:\na) Gerentziako Zuzendaritzarekin lankidetzan aritzea gastu eta kostuen kontrolean. Hala, errazagoa izango da erakundearen maila ezberdinetan ekonomia eta finantza arloko erabakiak hartzea, asistentzia-prozesuak eraginkorragoak izan daitezen, eta ESIa bera ere bai.\nb) Esparruko plan ekonomikoak bideratzea, ebaluatzea eta betetzen direla kontrolatzea.\nc) ESIaren Gerentziako Zuzendaritzari urteko aurrekontuaren proposamena aurkeztea.\nd) Erakundearen maila ezberdinetan kudeaketa behar bezala kontrolatzeko beharrezkoa den informazioa ematea.\ne) ESIaren ondasunak, azpiegiturak eta zerbitzuak kontratatzera bideratutako jarduera kudeatzea eta kontrolatzea.\nf) Hornidura eta zerbitzu orokorren sistema logistikoen funtzionamendua diseinatzea, ezartzea, zuzentzea eta kontrolatzea.\ng) Dagokion esparruan, aurrekontuak gauzatzea eta haien jarraipena egitea.\nh) ESIaren fakturazioaren eta diru-sarreren kudeaketa zuzentzea.\ni) ESIaren ingurumen-kudeaketa eta energia-eraginkortasuna zuzentzea.\nj) Instalazioen mantentze-lanak, birmoldatze-lanak eta azpiegiturekin loturiko beste alderdi batzuk kudeatzea.\nk) Bere esparruko informazio-sistemen hedapena erraztea, optimizatzea eta bultzatzea, eta erabakiak hartzeko eremuetara zabaltzea.\nl) Finantza-plangintza diseinatzea epe luze, ertain eta laburrean.\nm) Erakundearen inbertsio-plana diseinatzea eta estrategiak ezartzea inbertsio-plan horiek gauzatzeko finantza-baliabideak ahalik eta hobekien kudeatzeko.\nn) ESIko zuzendaritza-taldeko gainerako kideekin lankidetzan, ekonomia- eta finantza-kudeaketaren adierazleak ezartzea, eta horien jarraipena eta analisia egitea.\nñ) Euskara Plana eta Berdintasun Plana garatzeko eta aplikatzeko erabakiak exekutatzea.\no) ESIaren Zuzendaritza Gerentziak eskuordetutako beste eginkizun batzuk egitea.\n15. artikulua.– Kudeaketako Zuzendaritza.\n1.– Kudeaketako Zuzendaritza Langileen Zuzendaritzari eta Ekonomia eta Finantza Zuzendaritzari dagozkien eginkizunak gauzatzeaz arduratzen da IV. motako ESIetan, konplexutasun txikiagoko erakundeak diren aldetik. Hain zuzen, Dekretu honen 13. eta 14. artikuluetan ezarrita daude eginkizunok.\n2.– Era berean, Gerentziako Zuzendaritzak eskuordetutako beste funtzio batzuk beteko ditu.\n16. artikulua.– Zuzendaritza Kontseilua.\n1.– Zuzendaritza Kontseilua kide anitzeko organoa da, eta ESIaren kudeaketan Gerentziako Zuzendaritzarekin lankidetzan aritzeaz arduratzen da. Hari dagozkio proposamena eta aholkularitza egiteko eginkizunak, baita jarraian adierazitako esparruetako estrategiak lantzeko eginkizunak ere:\na) Plan Estrategikoa egitea Gerentziako Zuzendaritzak onartzeko, eta haren jarraipena egitea.\nb) Urteko Kudeaketa Plana egitea Gerentziako Zuzendaritzak onar dezan, eta haren jarraipena egitea.\nc) Kontratu-programa garatzeko esku-hartzeen hedapen-estrategiak diseinatzea, bereziki arreta integratuaren ereduari dagozkionak.\nd) Funtzionamendu klinikoaren prozesuak eta kudeaketa-prozesuak eta barne-antolamendua eta -koordinazioa hobetzeko neurriak aztertzea, arlo horretan dauden beharrizanak aintzat hartuta eta Osakidetza-Euskal osasun zerbitzuko Administrazio Kontseiluak onartutako jarraibideekin bat etorriz.\ne) Urteko memoria egitea, Gerentziako Zuzendaritzak onar dezan.\nf) Partaidetza-organo ezberdinetatik eratorritako proposamenak aztertzea eta bultzatzea.\ng) Kontratu-programaren autoebaluazioa garatzea.\nh) ESIaren Gerentziako Zuzendaritzak agindutako beste edozein funtzio, edo, hala badagokio, Osakidetza-Euskal osasun zerbitzuko Zuzendaritza Nagusiak agindutakoa.\n2.– Zuzendaritza Kontseiluaren osaera Gerentziako Zuzendaritzak ezarriko du, Osakidetza-Euskal osasun zerbitzua Ente Publikoko Zuzendaritza Nagusiak ezarritako irizpideekin eta ESIaren ezaugarri bereziekin bat etorriz. Kontseiluko kideen artean, ESIaren zuzendaritza-taldeko kideak sartuko dira. Era beran, eztabaidatu beharreko gaiaren arabera beste zerbitzu-burutza eta pertsona batzuek ere parte hartzea erabaki daiteke, bai eta 19. artikuluaren 6. puntuan adierazitako Asistentzia Klinikorako Kontseiluko kideen ordezkariek ere.\n3.– Zuzendaritza Kontseiluaren funtzionamendu-araubideak Sektore Publikoaren Araubide Juridikoari buruzko urriaren 1eko 40/2015 Legean kide anitzeko organoetarako aurreikusitakoa beteko du, eta, gutxienez, bi hilean behin egingo ditu bilerak.\n17. artikulua.– Asistentzia Klinikorako Kontseilua.\nAsistentzia Klinikorako Kontseilua aholkularitza teknikoa emateaz arduratzen da, eta aukera ematen die asistentziaren arloko profesionalei ESIen kudeaketan parte hartzeko.\n18. artikulua.– Eginkizunak.\nAsistentzia Klinikorako Kontseiluaren eginkizunak, nahitaez, ESIaren Plan Estrategikoen aurreikuspenen barruan gauzatuko dira. Hona hemen eginkizun horiek:\na) Asistentziaren kalitatea bermatzeko politikak egitea eta proposatzea, baita erakundearen antolaketa eta funtzionamendua hobetzeari buruzkoak ere.\nb) Arreta integratuaren garapen eraginkorrerako proposamenak egitea, bai asistentziaren esparruan, bai esparru komunitarioan eta soziosanitarioan.\nc) Asistentzia-, diagnosi- eta terapeutika-estrategia berriak balioestea.\nd) Ikerketa, irakaskuntza eta prestakuntzaren alorretako jardun-ildoak proposatzea.\ne) Asistentzia Klinikorako Kontseiluaren ordezkari gisa Zuzendaritza Kontseiluan eta Kontseilu Sozialean parte hartuko duten kideak proposatzea.\n19. artikulua.– Osaera.\n1.– Asistentzia Klinikorako Kontseilua hauek osatuko dute, gutxienez:\na) Medikuntzako Zuzendaritzak, zeina Kontseiluko buru izango den.\nb) Kide hauek:\n1) Arreta Integratuaren Zuzendaritzak.\n2) Erizaintzako Zuzendaritzak, eta, hala badagokio, Arreta Komunitarioko arloko buruak.\n3) Zuzendaritza Kontseiluak proposatutako lehen mailako arretako unitateko bi arduradunek.\n4) Zuzendaritza Kontseiluak proposatzen dituen ospitaleko bi arduradun klinikok.\n5) Zuzendaritza Kontseiluak proposatzen dituen erizaintzako bi arduradunek.\n6) Langile fakultatiboen eta erizaintzako langileen ordezkari diren ESI bakoitzeko lau kidek, lehen mailako arretako eta ospitale-arretako ordezkaritza bermatzeko.\n2.– ESIko Zuzendaritza Kontseiluak hautatuko ditu langile fakultatiboen eta erizaintzako langileen ordezkariak. Aurretiaz jarduera-esparru bakoitzerako hautagaiak aztertuko dira, eta bermatuko bi asistentzia-mailetan ordezkaritza paritarioa egotea, baita lanbide aniztasuna izatea ere.\n3.– Hautagaiak ESIko Zuzendaritza Kontseiluak definitutako denboran eta moduan aurkeztuko dira. ESIko estatutupeko langileak eta lan-kontratudun finkokoak izan daitezke hautagai.\n4.– Asistentzia Klinikorako Kontseiluetako kideen izendapenak Gerentziako Zuzendaritzak egingo ditu. Izendapenok bi urteko indarraldia izango dute, luzatzeko aukerarekin.\n5.– Asistentzia Klinikorako Kontseiluaren osaeran emakumeen eta gizonen ordezkaritza orekatua bilatuko da. Ordezkaritza orekatua dela esaten da sexu bakoitzak, gutxienez, % 40ko ordezkaritza baldin badu.\n20. artikulua.– Funtzionamendu-araubidea.\n1.– Asistentzia Klinikorako Kontseiluaren funtzionamendu-araubidea Sektore Publikoaren Araubide Juridikoari buruzko urriaren 1eko 40/2015 Legean kide anitzeko organoetarako aurreikusitakoari lotuko zaio, eta bilerak, gutxienez, hiru hilean behin egingo dituzte.\n2.– Asistentzia Klinikorako Kontseiluak Gerentziako Zuzendaritzari proposatuko dio lan-batzordeak edo talde bereziak sortzea. Talde horietan kontseilukoak ez diren pertsonek har dezakete parte.\n21. artikulua.– Kontseilu Soziala.\nKontseilu Soziala ESI bakoitzean dagoen organo aholku-emailea eta parte-hartzeko eta aholkularitzarako organoa da. Erakundeari aholkuak emango dizkio erabakitzen den gizarte- eta komunitate-gaietan.\n22. artikulua.– Eginkizunak.\nHonako hauek izango dira Kontseilu Sozialaren eginkizunak:\na) Gerentziako Zuzendaritzari aholkuak ematea erakundea klinikoki gobernatzeko, ESIak behar bezala funtziona dezan.\nb) ESaIren Kontratu Programa ebaluatu ostean, izandako emaitzen arabera, hobetu beharreko alorrak proposatzea.\nc) Gerentziako Zuzendaritzari aholkuak ematea erakundearen inbertsio- eta kontratazio-planei buruz, ESIak behar bezala funtziona dezan.\nd) ESIan aurkezten diren kexa eta erreklamazioei dagokienez, hobetu beharreko eremuak aztertzea eta proposatzea.\ne) ESIan aurkezten diren asebetetze-inkestei eta gizarte-partaidetzako beste metodo batzuei dagokienez, hobetu beharreko eremuak aztertzea eta proposatzea.\n23. artikulua.– Osaera.\n1.– Kontseilu Soziala kide hauek osatuko dute: ESIaren ordezkariak, udal- eta foru-ordezkariek, ESIaren komunitate-, ekonomia- eta gizarte-arloko ordezkariek eta osasun-arloko eskumena duen Eusko Jaurlaritzaren saileko ordezkariak.\n2.– Hauek dira ESIaren ordezkari:\na) Gerentziako Zuzendaritza, zeina Kontseiluaren buru izango den.\nb) Arreta Integratuaren Zuzendaritza edo Kudeaketako Zuzendaritza IV. motako ESIen kasuan.\nd) Asistentzia Klinikorako Kontseiluaren ordezkari bat; kontseiluko lehendakariak izendatuko du.\ne) ESIko Batzorde Soziosanitarioaren ordezkari bat; batzorde horretako lehendakariak izendatuko du.\n3.– Udal- eta foru-ordezkari gisa arituko dira:\na) ESIak zerbitzua ematen duen lekuko herritarren ordezkari izango diren bi kide. EUDEL-Euskadiko Udalen Elkarteak izendatuko ditu.\nb) ESIa dagoen lurralde historikoko foru-aldundian eskumena duen organoak izendatutako kide bat, foru-aldundia ordezkatzeko.\n4.– ESIaren komunitate-, ekonomia- eta gizarte-arloko ordezkari gisa arituko dira:\na) Gehienez ere hiru kide; Osakidetza-Euskal osasun zerbitzuaren Administrazio Kontseiluak izendatuko ditu, Zuzendaritza Kontseiluaren proposamena jaso ostean, zeinak ESIaren gizarte- eta ekonomia-ingurua kontuan hartuta proposatuko dituen. Kide horiek paziente-elkarte, erakunde komunitario, enpresa eta bestelako korporazioen artetik hautatuko dira.\nb) Sindikatuen ordezkari izango den kide bat. Osakidetza-Euskal osasun zerbitzuaren sektore-mahaian ordezkaritza duten sindikatuek hautatuko dute.\n5.– Osasun-arloan eskumena duen Eusko Jaurlaritzako Sailaren ordezkari izango diren bi kide, osasun-arloko eskumena duen sailaren dagokion lurralde-ordezkaritzakoak; sailburuak izendatuko ditu.\n6.– Kontseilu Sozialaren osaeran emakumeen eta gizonen ordezkaritza orekatua bilatuko da. Ordezkaritza orekatua dela esaten da sexu bakoitzak, gutxienez, % 40ko ordezkaritza baldin badu.\n24. artikulua.– Funtzionamendu-araubidea.\nKontseilu Sozialak urtean, gutxienez, bi bilera egingo ditu.\nFuntzionamendu-araubidea Sektore Publikoaren Araubide Juridikoari buruzko urriaren 1eko 40/2015 Legean kide anitzeko organoetarako aurreikusitakoaren arabera ezarriko da.\n25. artikulua.– Batzorde Soziosanitarioa.\n1.– Batzorde Soziosanitarioa profesionalek ESIaren esparru soziosanitarioaren kudeaketan parte hartzeko eta haiei aholkuak eman eta jasotzeko organoa da.\n2.– Batzorde soziosanitarioak Arreta Soziosanitariorako Euskal Kontseiluko organoek ezartzen dituzten jarraibide nagusiekin bat etorriz jardungo du.\n1.– Hauek dira Batzorde Soziosanitarioaren eginkizunak:\na) Eremu soziosanitarioa osatzen duten eragile eta erakundeen artean koordinazio-mekanismoak ezartzea, gainbegiratzea eta garatzea.\nb) Zabaldutako jarduketa-ildoen emaitzak balioestea eta hobetzeko eremuak proposatzea.\nc) Koordinazio soziosanitarioarekin erlazionatutako gaietan, kontratu programaren autoebaluazioa egitea, gainbegiratzea eta garatzea.\n2.– Berariazko batzordeak eratu ditzake Batzorde Soziosanitarioak, jarduera-mekanismoak antolatzeko eta ebaluatzeko. Batzorde horietan ESIko beste profesional batzuek, udaletako gizarte-eremuetakoek eta, hala badagokio, baita lurraldetakoek ere har dezakete parte.\n27. artikulua.– Osaera.\n1.– Batzorde Soziosanitarioa lehendakari batek eta kide hauek osatuko dute, gutxienez:\n2.– Lehendakaria: Arreta Integratuaren Zuzendaritza, edo, hala badagokio, Medikuntzako Zuzendaritza.\n3.– Kideak izango dira:\na) Erizaintzako Zuzendaritza.\nb) Gerentziako Zuzendaritzak proposatuko ESIko hiru pertsona.\nc) Dagokion lurralde historikoko eremu soziosanitarioko ordezkari bat edo horrek eskuordetzen duen pertsona.\nd) Osasun arloan eskumena duen Eusko Jaurlaritzaren saileko osasun publikoko ordezkari bat; lurralde-ordezkariak proposatuko du nor.\ne) Farmazia komunitarioko bi ordezkari; Osakidetza-Euskal osasun zerbitzuaren Administrazio Kontseiluak izendatuko ditu, ESIa dagoen lurralde historikoko farmazialarien elkargo ofizialak proposatu ostean.\nf) Udalen gizarte-esparruko bi ordezkari. EUDEL-Euskadiko Udalen Elkarteak izendatuko ditu.\ng) Dagokion foru-aldundiko gizarte-esparruko bi ordezkari.\n4.– Osakidetza-Euskal osasun zerbitzuaren Administrazio Kontseiluaren erabaki bidez izendatuko dira Batzorde Soziosanitarioko kideak. Batzordean parte hartzeko kide gehiago izendatzea ere erabaki dezake, batzordeak edo Gerentziako Zuzendaritzak proposatzen badio, behar bezala arrazoituta.\n5.– Batzorde Soziosanitarioaren osaeran emakumeen eta gizonen ordezkaritza orekatua bilatuko da. Ordezkaritza orekatua dela esaten da sexu bakoitzak, gutxienez, % 40ko ordezkaritza baldin badu.\n28. artikulua.– Funtzionamendu-araubidea.\nBatzorde Soziosanitarioak urtean, gutxienez, bi bilera egingo ditu.\n29. artikulua.– Asistentzia-Antolaketa.\n1.– Egitura hau dute, oro har, ESIen asistentzia-zerbitzuek:\nb) Lehen mailako arretako unitateak.\n2.– Adierazitakoa aintzat hartuta, ESIetan zeharkako asistentzia-jarduerak egiten dituzten antolaketa-unitateak egon daitezke dauden zerbitzuetarako. Osakidetza-Euskal osasun zerbitzuaren Zuzendaritza Nagusiak onartuko du erakunde horien osaera eta funtzionamendu-araubidea, Gerentziako Zuzendaritzaren proposamena jaso ostean.\n30. artikulua.– Ospitaleko zerbitzuak.\n1.– Ospitaleko pertsonak, teknologiak eta azpiegitura guztiak dira ospitaleko zerbitzuak, eta horien guztien helburua da ospitaleko asistentzia-prozesuak kalitatezkoak, eraginkorrak eta efizienteak izatea.\n2.– Ospitaleko zerbitzuek Kudeaketa Planean aurreikusitako jardueretara egokituta jardungo dute.\n3.– Ospitaleko zerbitzu bakoitzak asistentzia-helburuak ezarriko ditu. Horretarako, ESIaren kontratu-programaren konpromisoak hartuko ditu kontuan, ESIko gainerako unitate eta zerbitzuekin koordinatuta jardun behar dela abiapuntu gisa hartuta, hari atxikitako biztanleei arreta integrala emateko.\n4.– Osakidetza-Euskal osasun zerbitzuaren Administrazio Kontseiluak erabakiko du ospitaleko zerbitzuak sortzea, aldatzea edo kentzea, Osakidetzaren Zuzendaritza Nagusiaren proposamena kontuan hartuta. Horretarako, dena den, osasun-zentro, -zerbitzu eta -establezimenduak baimentzeari buruzko otsailaren 21eko 31/2006 Dekretuan xedatutako baimenak beharko dira.\n31. artikulua.– Ospitaleko zerbitzuen burutza.\n1.– Ospitaleko zerbitzu bakoitzean, burutza bat egongo da. Bi funtzio izango ditu: kudeaketa eta asistentzia ematea, eta ESIaren Medikuntzako Zuzendaritzaren mendekoak izango dira. Baina Arreta Integratuaren Zuzendaritzaren alorrari eragin diezaioketen gaietan, zuzendaritza horren mende egongo da, eta bai batzuek bai besteek elkarrekin koordinatuta aritu beharko dute.\n2.– Erakundearen tamainaren arabera, Gerentziako Zuzendaritzak zerbitzu-burutza baten pean espezialitate bat baino gehiago bildu ditzake, bai eta lehen mailako arretako nahiz ospitale-arretako espezialitateak ere.\n3.– Zerbitzu-burutzak bere gain hartuko ditu asistentzia-prozesuaren ardura, eta zerbitzuari egozten zaizkion giza baliabideak eta baliabide materialak antolatzeko eta kudeatzeko ardura. Jatorrizko lanpostuari dagozkion eginkizunez gain, beste hauek ere izango ditu:\na) Medikuntzako Zuzendaritzarekin adostea zerbitzuaren urteko helburuak.\nb) Zerbitzuari esleitu zaizkion baliabide materialak kudeatzea, diagnostiko eta tratamendukoak barne, eta baliabideak behar bezala erabili eta aprobetxatzen direla bermatzea, bereziki, preskripzio farmazeutikoaren kalitateari dagozkionak.\nc) Zerbitzuari atxikitako langileak kudeatzea, zerbitzu-erakundeetako dagozkien zuzendaritza-organoekin koordinatuta, bai eta giza baliabideak kudeatzeko eta langileak sartzeko, haiei prestakuntza emateko, motibatzeko nahiz garapen profesionalerako sistemak ezartzeko erabili beharreko irizpideak proposatzea.\nd) Zerbitzuaren kalitatea kontrolatzea. Horretarako, jarduera-, kalitate- eta autoebaluazio-irizpideak, eta funtzionamendu eraginkorra bermatzeko beharrezkoak diren sistema teknikoak eta kudeaketarako sistemak ezarriko dira.\ne) Uneoro ezartzea beste unitate edo zerbitzu batzuekin egin beharreko jardueren koordinazioa hobetuko duten estrategiak, eta bereziki lehen mailako arretarekin koordinazioa hobetzekoak, asistentzia-prozesu guztia integratuta egotea lor dadin.\nf) Zerbitzuko irakaskuntza- eta ikerketa-jarduerak kudeatzea.\ng) Zerbitzuari atxikitako pertsonen gaitasunak eta trebetasunak ebaluatzea, Gerentziako Zuzendaritzak eskatzen duenean.\nLEHEN MAILAKO ARRETAKO UNITATEAK\n32. artikulua.– Lehen Mailako Arretako Unitateak.\n1.– Esleituta dituen herritarrei behar duten asistentzia emateko, ESIaren lehen mailako arreta unitatetan dago antolatuta, funtzioei dagokienez.\n2.– Lehen mailako arretako unitateak lehen mailako arreta-zerbitzuak emateko pertsonek, zerbitzuek, teknologiek eta azpiegiturek osatzen dituzte. Asistentzia-prozesuaren kalitatea, eraginkortasuna eta efikazia bermatzea dute helburu.\n3.– Lehen mailako arretako unitateek ESIaren Gerentziako Zuzendaritzak eskuordetzen dien kudeaketa-autonomia izan dezakete, bakoitzak dagokien kudeaketa-plana gauzatzeko.\n4.– Lehen mailako arretarako unitate bakoitzaren asistentzia-helburuak ezartzean, ESIaren kontratu-programako konpromisoak hartuko dira kontuan. Abiaburua izango da beti ESIaren gainerako unitate eta zerbitzuekin koordinatuta aritzea, arreta integratua emateko ESI horretara atxikita dauden pertsonei, haien osasunaren erantzule baita.\n5.– Osakidetza-Euskal osasun zerbitzuaren Administrazio Kontseiluak erabakiko du lehen mailako arretako unitateak sortzea, aldatzea edo kentzea, Osakidetzaren Zuzendaritza Nagusiaren proposamena kontuan hartuta. Horretarako, dena den, osasun-zentro, -zerbitzu eta -establezimenduak baimentzeari buruzko otsailaren 21eko 31/2006 Dekretuan xedatutako baimenak beharko dira.\n6.– Dena den, Osakidetza-Euskal osasun zerbitzuaren Zuzendaritza Nagusiak, Gerentziako Zuzendaritzak proposatzen badio, herritarrak esleiturik izan gabe asistentzia-profesionalak dituzten lehen mailako arretako unitateak sortu, aldatu edo kendu ditzake, ESIko lehen mailako arretako unitateen asistentzia-jarduerari laguntzeko.\n33. artikulua.– Lehen mailako arretako unitateen burutza.\n1.– Lehen mailako unitate bakoitzean, burutza bat egongo da. Oro har, bi eginkizun izango ditu: kudeaketa eta asistentzia ematea, eta ESIko Arreta Integratuaren Zuzendaritzaren mende egongo da funtzionalki. Unitateari esleitzen zaizkion asistentzia-prozesuaz eta giza baliabideen eta baliabide materialen antolaketaz nahiz kudeaketaz arduratuko da.\n2.– Lehen mailako arretako unitate-burutzak, jatorrizko plazari berari dagozkion eginkizunez gain, beste hauek ere izango ditu:\na) Arreta Integratuaren Zuzendaritzarekin adostea lehen mailako arreta-unitateko asistentzia-helburuak.\nb) Unitateak gauzatu beharreko jarduera antolatzea eta kudeatzea, bai asistentzia-arloari dagokionez, bai ekonomiari eta administrazioari dagokienez. Solaskidea izango da ESIaren Gerentziako Zuzendaritzaren aurrean.\nc) Unitateari esleitutako baliabide materialak kudeatzea (diagnostikoari eta tratamenduari dagozkionak barne), eta behar bezala erabili eta aprobetxatuko direla bermatzea, bereziki, preskripzio farmazeutikoaren kalitatea.\nd) Unitateari esleitutako aurrekontua kudeatzea, eta galera eta irabazien kontuaren jarraipena egitea.\ne) Unitateari atxikitako langileak kudeatzea, zerbitzu-erakundeetako zuzendaritza-organoekin koordinatuta, eta giza baliabideak kudeatzeko eta langileak sartzeko, haiei prestakuntza emateko, motibatzeko nahiz garapen profesionalerako irizpideak proposatzea, kontuan hartuta, nolanahi ere, langile horiek funtzionalki beste unitate edo zerbitzu batzuen mendeko izan daitezkeela.\nf) Unitatearen asistentzia-kalitatea kontrolatzea. Horretarako, Medikuntzako Zuzendaritzarekin adostuta, jarduera-, kalitate- eta autoebaluazio-irizpide espezifikoak ezarriko dira, eta unitateak behar bezala funtzionatzeko beharrezkoak diren sistema tekniko eta kudeaketakoak ere bai.\ng) Funtzionamendu-arauak ezartzea; edo, bestela, herritarrei arreta emateko estandarrak hobetzea xede duten beste edozein neurri.\nh) Uneoro ezartzea beste unitate edo zerbitzu batzuekin egin beharreko jardueren koordinazioa hobetuko duten estrategiak, asistentzia-prozesu guztia integratuta egotea lor dadin.\ni) Unitatea kudeatzeko kontratuaren proposamena egitea. Horretarako, tartean diren langileen laguntza jaso beharko da, eta arreta ematen zaien herritarren beharrak kontuan hartu. Hori dena ESIak sinatutako kontratu-programarekin bat etorriz.\nj) Unitatearen prestakuntza eta irakaskuntzako jarduerak kudeatzea.\nk) Unitatearen I+G+B jarduerak kudeatzea, Gerentziako Zuzendaritzak ezarritako irizpideekin bat etorriz.\nl) Unitateari atxikitako pertsonen gaitasunak eta trebetasunak ebaluatzea, Gerentziako Zuzendaritzak hala eskatzen duenean.\nm) Arreta sanitarioa koordinatzea Arreta Integratuaren Zuzendaritzak ezarritako jarraibideekin bat etorriz.\n34. artikulua.– Ospitale-zerbitzuen eta lehen mailako arretako unitateen burutzak.\n1.– Osakidetza-Euskal osasun zerbitzuko estatutupeko langileen hautaketa eta postu funtzionalen horniketa xedatzen duen araudiari jarraituz egingo dira ospitaleko zerbitzuetako, lehen mailako arretako unitateetako eta kudeaketa klinikorako unitateetako buruak hautatzeko, hornitzeko eta izendatzeko prozesuak.\n2.– Lanpostu horien lanbide-profilak eta lanpostuak hornitzeko sistemak Osakidetza-Euskal osasun zerbitzua Zuzenbide Pribatuko Ente Publikoaren lanpostu funtzionalak arautzen dituen uztailaren 19ko 186/2005 Dekretuan eta hura garatzen duten arauetan datoz jasota (edo hura ordeztuko duen araudian, bestela).\n3.– Arau berari jarraituko zaio ospitale-zerbitzuetako klinika-ataleko burutza beteko duten lanpostu funtzionalak bete behar dituztenak hautatzeko, hornitzeko, lanbide-profilak ezartzeko eta izendatzeko.\n35. artikulua.– Ebaluazioa.\n1.– Ebaluazio orokorrak egingo zaizkie ospitale-zerbitzuetako eta lehen mailako arretako unitateetako zerbitzu-burutzei lau urtean behin, eta ebaluazio horien emaitzen arabera jarraituko dute edo ez zerbitzu-buruek beren postuetan.\n2.– Ebaluazioa ESIko zuzendaritza-taldeak egingo du. Lanpostua hornitzeko unean ezarriko dira ebaluazioa egiteko zer prozedura eta irizpide erabiliko diren; dena den, ebaluazio-prozedura bakoitzaren ostean alda daitezke prozedura eta irizpide horiek.\nLEHENENGO XEDAPEN GEHIGARRIA.– Dauden erakundeak egokitzea.\n1.– Gaur egun sortuta dauden ESIek egokitu egin behar dute beren araubidea arau honetan xedatutakora, haien zuzendaritza-karguen iraupenari, ordainsariei eta izendapenari dagokienez eta zuzendaritza- eta kudeaketa-erakundeei dagokienez, betiere Osakidetza-Euskal osasun zerbitzuaren Administrazio Kontseiluak horren inguruan hartzen dituen akordioekin bat etorriz, Estatutuetan aitortzen zaizkien eskumenak baliatuz.\n2.– Dekretu hau indarrean jartzen denetik aurrera, indarrean dauden xedapenetan lehen mailako arretako eskualdeko zuzendariari, eskualdeko Erizaintzako Zuzendaritzari, eskualdeko administratzaileari eta langileen buruari eginiko aipamen guztiak ESIko Gerentziako Zuzendaritzari eta dekretu honetan xedatutakoarekin bat etorriz sortzen diren zuzendaritzei zuzenduta daudela ulertuko da.\nBIGARREN XEDAPEN GEHIGARRIA.– Zenbait zerbitzu-erakunderen araubidea.\n1.– Dekretu honetan ezartzen den ESI motaren batean sartzea edo ez erabakitzen den bitartean, Osakidetza-Euskal osasun zerbitzuko zerbitzu-erakunde hauek ospitale monografikotzat joko dira: Santa Marina Ospitalea eta Gorlizko Ospitalea –biak daude Bizkaiko osasun-esparruari dagokion lurraldean– eta Gipuzkoako Osasun Mentala.\n2.– Aurreko apartatuan adierazitako erakundeen antolaketa egitura, Araba Errioxa- Rioja Alavesa ESIarena eta Arabako Osasun Mentalaren Sarearena, azken hauen berezitasunak direla medio, III. edo IV.motako ESIen antzekoa izango da.\nLEHENENGO XEDAPEN IRAGANKORRA.– Zuzendaritza-karguen araubide iragankorra.\nDekretu hau argitaratzen den unean zuzendaritza-karguren bat betetzen duten ESIko langileek lanpostu horietan jarraituko dute zuzendaritza talde berriak sortu arte (aukera izan dezakete, dena den, zuzendaritza-talde horietan jarraitzeko).\nBIGARREN XEDAPEN IRAGANKORRA.– Zerbitzu-burutzen eta unitateen araubide iragankorra.\n1.– Burutzei atxikitako langileek eginkizun horietan jarraituko dute, harik eta dagokien ebaluazioa egiten den arte.\n2.– Dekretu hau argitaratu arte izendatu diren zerbitzu-buru eta unitate-buruen kasuan, 36. artikuluan jaso den ebaluazioa egiteko epea lau urtekoa izango da, dekretua argitaratu eta hurrengo egunetik aurrera.\nIndargabetuta geratzen dira dekretu honetan ezarritakoaren aurka egiten duten maila bereko edo baxuagoko arauak, eta, zehazki, ospitale-arretarako Osakidetza-Euskal osasun zerbitzuari atxikitako baliabideen antolaketa-egiturari buruzko uztailaren 23ko 194/1996 Dekretua nahiz lehen mailako arretarako Osakidetza-Euskal osasun zerbitzuari atxikitako baliabideen antolaketa-egiturari buruzko uztailaren 23ko 195/1996 Dekretua.\nAZKEN XEDAPENETAKO LEHENENGOA.– Osakidetza-Euskal osasun zerbitzua ente publikoaren estatutuak onartzen dituen azaroaren 11ko 255/1997 Dekretua egokitzea.\n1.– Osakidetza-Euskal osasun zerbitzua ente publikoaren estatutuak onartzen dituen azaroaren 11ko 255/1997 Dekretuaren 15.2. artikuluaren hirugarren paragrafoko a) idatzi-zatian eta 15.4. artikuluan xedatu diren profesionalek parte hartzeko batzorde teknikoak eta haiei egiten zaizkien erreferentziak, dekretu honetan arautzen den Asistentzia Klinikorako Kontseiluari egiten zaizkiola ulertu behar da, kontseilu horrek hartu baititu batzorde tekniko horien eginkizunak.\n2.– Dekretu honen 10. artikuluan ezarritakoek ordezten dituzte Osakidetza-Euskal osasun zerbitzua ente publikoaren estatutuak onartzen dituen azaroaren 11ko 255/1997 Dekretuaren 15.2. artikuluaren hirugarren paragrafoan xedatu diren Zuzendaritza Medikoaren eginkizunak.\n3.– Dekretu honen eranskinak ordezten du Osakidetza-Euskal osasun zerbitzua ente publikoaren estatutuak onartzen dituen azaroaren 11ko 255/1997 Dekretuaren II. Eranskina, Osakidetza-Euskal osasun zerbitzua ente publikoaren zerbitzu-erakundeen zerrendari buruzkoa.\nAZKEN XEDAPENETAKO BIGARRENA.– Garatzeko eskumena.\nOsasun arloko eskumena duen Eusko Jaurlaritzaren sailburuari ahalmena ematen zaio dekretu honen 4. artikuluan adierazi diren zentroei atxikitako unitate eta zerbitzuek euskal osasun sistemarako zenbateko erreferentzia duten zehazteko baldintzak jartzeko eta Osakidetza-Euskal osasun zerbitzuaren Administrazio Kontseiluak baldintza horiek ezar ditzan beharrezkoa den prozedura garatzeko.\nAZKEN XEDAPENETAKO HIRUGARRENA.– Sailkapena.\n1.– Dekretu honen aurreikuspenen arabera, harekin batera ematen den eranskinean jasotzen da gaur egun dauden osasun arloko zerbitzu-erakundeen sailkapena.\n2.– Osakidetza-Euskal osasun zerbitzuko Administrazio Kontseiluak ahalmena izango du, ESIak sortu edo aldatzen direnean, horietan bildutako erakundeen zuzendaritza- eta kudeaketa-organoen izena eta eginkizunak egokitzeko.\nAZKEN XEDAPENETAKO LAUGARRENA.– Zuzendaritza-organoak egokitzea.\nOsakidetza-Euskal osasun zerbitzuko Administrazio Kontseiluari ahalmena ematen zaio ESIak Osakidetza-Euskal osasun zerbitzuko egituretan sartzeko, baita, kasu berezietan, zuzendaritza-organoen kopurua aldatzeko ere. Horretarako, ESIaren kudeaketak duen konplexutasunari erreparatuko zaio, betiere dagokion aurrekontu-zuzkidura badu. Edonola ere, zuzendaritza-organoen kopuruak ezin du gainditu Osakidetza-Euskal osasun zerbitzuaren Estatutuak ezartzen dituen azaroaren 11ko 255/1997 Dekretuaren 15.2. artikuluan ezarritako kopurua.\nAZKEN XEDAPENETAKO BOSGARRENA.– Indarrean jartzea.\nUZTAILAREN 3KO 100/2018 DEKRETUAREN ERANSKINA\nOSAKIDETZA-EUSKAL OSASUN ZERBITZUA ENTE PUBLIKOKO ZERBITZU-ERAKUNDEEN ZERRENDA\nAUTONOMIA ERKIDEGOAREN LURRALDE-EREMUA:\n1.– Osakidetza-Euskal osasun zerbitzua Ente Publikoko Zuzendaritza Nagusia.\n2.– Larrialdiak (Larrialdietako lurralde-unitateak).\nARABAKO OSASUN-BARRUTIAREN LURRALDE-EREMUA\n1.– Araba ESIa.\n2.– Arabako Errioxa-Rioja Alavesa ESia.\n3.– Arabako Osasun Mentalaren sarea.\n1.– Ezkerraldea Enkarterri Gurutzeta ESIa.\n2.– Bilbo-Basurtu ESIa.\n3.– Barrualde-Galdakao ESIa.\n4.– Bizkaiko osasun mentalaren sarea.\n5.– Barakaldo-Sestao ESIa.\n6.– URIBE ESIa.\n8.– Gorlizeko Ospitalea.\n1.– Donostialdea ESIa.\n2.– Debagoiena ESIa.\n3.– Bidasoa ESIa.\n4.– Debabarrena ESIa.\n5.– Goierri-Urola ESIa.\n6.– Tolosaldea ESIa.\n7.– Gipuzkoako Osasun Mentalaren sarea.\nHUTS-ZUZENKETA, honako dekretu honena: «100/2018 Dekretua, uztailaren 3koa, Osakidetza-Euskal osasun zerbitzua ente publikoaren erakunde sanitario integratuei buruzkoa».


plage » Transfermuga!\nAutobusak Capbreton-en, Hossegor-en… (Yego)\nZer eskaintza dago? Mobimacs sarearen 3 linea erregularrei esker, Maremme Code Sud eskualdeko hainbat herritara joan zaitezke (Hossegor, Capbreton, Labenne eta Tyrosse): sartu 1. lineak Labenne-ko eta Tyrosse-ko geltokietara eramaten du, eta, horrela, bidaiariak kostaldera irits daitezke zuzenean. Hortaz, linea oso baliagarria da aisialdi-bidaietarako, batez ere trenez iristen diren erabiltzaileen kasuan: sartu Horrez gain, eskualdean [...]\nLandetako autobusak (XLR)\nZer eskaintza dago? XRL Landetako hiriarteko autobus-sarea da, eta eskualdeko gune nagusiak lotzen ditu – sartu. 7. linea oso erabilgarria da mugaz hegoaldeko bizilagunentzat, Baionako geltokira eramaten baititu zuzenean. Egunean joan-etorriko 6 bidaia egiten ditu, eta Landetako kostalde osora (Ondres, Labenne, Capbreton, Hossegor, Seignosse…) eta Dax-era iristen da: sartu. Zenbat balio du txartelak? Txartelak 2 € balio [...]


Bergaran Elosurako bidea (GI-3750) hartu eta Gorla parajera iristen garenean bigarren kantina, errepidearen ondoan eskumaldera dagoena, ikusiko dugu. Kantina hontatik ateratzen den bidea jarraituko dugu, errepidearen paretik eta zertxobait igo ondoren, jaitsi egingo gara zabalgune lasai batera iritsiz, bertan Santutxuko ermita dago.\nSantutxu: Hemen, Elosumendi eta Pol-Poletik pasatuz, Irukurutzetara doan bidea hartuko dugu. Bidea segi eta Labeaga baserria eskuman utzi ondoren aurrerago jarraitu eskumaldean asfaltatuta dagoen bidetik.\nAgerreburu trikuharria: Goraino igo baino zertxobait lehenago, bidearen ezkerraldean, Sorusaitza mendi tontorraren alboan dagoen Agerreburu trikuharria aurkituko dugu.\nMaurketako tumulua: Itzuli berriro bidera eta 30 m. jeitsi ondoren ezkerretara hartu eta han ikusiko dugun bidea jarraitu behar dugu. Bidea mendiek markatzen duten bana lerroaren ezkerretik doa; hortik segi. Hemendik beherantz jarraituz “Frantses baso” deritzan parajera sartuko gara; hemen alertze pinuen artean aurkitzen da Maurketa tumulua.\nKeixetako-Egia Hegoaldekoa trikuharria: Tumulua utzi eta bordetara doan bidea jarraitu, borda eskumaldean utzi eta segi aurrera; Leiopago mendiaren IM magalean, gailurretik 400 bat metrora Keixetako-Egia Hegoaldekoa trikuharria dago eta 100 m.ra Iparraldera Keixetako-Egia Ifarraldekoa.\nPol-Pol iturria: Bueltatu berriro utzitako bidera eta beherantz jarraitu, lepora iristerakoan hartu ezkerrera eta 300 bat metrora dago Pol-Pol mendizale elkartekoek jasotako iturria. Gorantz jarraitu ezkero Irukurutzetako trikuharrira heltzen gara.\nIrukurutzeta: Mendebalderantz Karakatera doan bidea hartu eta, 500 metrora gutxi gora behera, beste eraikuntza megalitikoa aurkituko dugu. Kurutzebakar; 200 metrora, hego-mendebalderantz, Aizpuruko-Zabala trikuharria ikusi daiteke.\nIbilbidearen erdia egina dago. Bueltatzeko Soraluze eta Bergara arteko herri-mugatik doan pista hegoalderantz jarraitu, zonalde lau batera heldu arte. Hemen, ipar-ekialdeko pista hartu eta jarraitu mota guztietako ibilgailuentzat dagoen pistarekin topo egin arte. Honen bukaeran lehen egin dugun bidearekin egingo dugu topo. Honek kantinaraino eramango gaitu, hau da, ibilbidearen irteera tokiraino.\nGorla: Leku aproposa famili giroan naturaz gozatzeko. Bertan Iturriberri eta Askaburuko atseden guneak daude.\nAgerreburuko trikuharria: Telebistako antenatik ipar-mendebaldera, 100 bat m.ra lekutzen da. Aranzadi, Barandiaran eta Egurenek trikuharri honetan zabalduriko kraterrean ganberaren bi harlauza ikusten dira. 1921eko indusketan giza-aztarnak eta zeramika zatiak jaso ziren. Azken hauekin posible izan zen ontzi oboideo txiki baten profila berreirakitzea. Garbiketa egin zenean harri leunezko aizkora bat aurkitu zen.\nMaurketa tumulua: Inguru honetan dauden bordetatik 79 metro HMra aurkitzen da. Eskuraturiko materialen artean zeharkako trunkadura duen trapezio asimetriko bat eta harri beltzezko bi kolare-ale aurkitu ziren.\nKeixetako-Egia Hegoaldekoa Trikuharria: Trikuharri hau industu aurretik izan zen arakatua. Industaileek ganbarako hiru harlauza zutik eta beste bat, estalkirako, aurkitu zituzten. Materialen artean zeramika zatiak, harleunezko aizkora txiki bat, kirten eta hegaldun gezi-punta bat,…aurkitzen dira.\nPol-Pol iturria: Atseden gune txiki honetan iturriaren inguruan mahaiak daude. Hemen izen bera duen erreka sortzen da, hau, Bergarako ur-baliabide garrantzitsuena izan den orain dela gutxi arte.\nIrukurutzeta trikuharria: Urtero, maiatzaren lehenengoko igandean erromeria ospatzen da, erromeria honek kutsu erlijiosoa zuen; kapelaren zintan gurutze bat zeramala Lezarrisoro baserriko agure bat igotzen omen zen eta honekin batera jendea.\nDistantzia: 20.9 km\nMalda: +1190/-1318 m\nHasiera: Aranerreka auzoa\nIraupena: 7 ordu eta 50 minutu\nWeb: klikatu hemen


Koronabirusaren aurkako Curevac-en txertoaren eraginkortasuna eta segurtasuna egiaztatzeko nazioarteko azterketa batean hartuko du parte euskadik | OSI EZKERRALDEA ENKARTERRI CRUCES\nInicio Biocruces Bizkaia Koronabirusaren aurkako Curevac-en txertoaren eraginkortasuna eta segurtasuna egiaztatzeko nazioarteko azterketa batean hartuko...\nKoronabirusaren aurkako Curevac-en txertoaren eraginkortasuna eta segurtasuna egiaztatzeko nazioarteko azterketa batean hartuko du parte euskadik\nOsakidetzaren Biocruces Bizkaia eta Biodonostia Ikerketa Sanitarioko Institutuak aukeratu dituzte Alemaniako Curevac enpresa farmazeutikoak garatu eta sustatu duen SARS-CoV-2aren aurkako txertoaren eraginkortasuna eta segurtasuna egiaztatuko duen saiakuntza klinikoan parte hartzeko. Euskal Autonomia Erkidegoak, beraz, estatuan aukeratu dituzten hiru zentroetako bi eskainiko ditu (hirugarrena, Madrilgo Erkidegoarena da). Garrantzi handiko saiakuntza klinikoa da. Mundu osoan 30.000 lagun baino gehiagok hartuko dute parte; horietako 2.000 inguru Euskal Autonomia Erkidegoak ipini ditzake.\nCureVac Alemaniako enpresa biofarmazeutiko bat da. Enpresa horrek immunitate-sistema estimulatzen duen RNA mezulariaren mekanismoan —gaur egun banatzen ari diren Pfizer-en eta Moderna-ren bi txertoek erabiltzen duten bera— oinarritutako txerto bat garatu du. Hala ere, Curevacen txertoak jada merkaturatutako txertoak erabiltzeko topatzen dituzten oztopoetako bat gainditzen du; izan ere, Curevacen txertoa mantentzeko eta prestatzeko baldintzek bere banaketarako logistika errazten dute. Gainera, Europan produzitzen denez, gure esparruko herrialdeetan dosi gehien banatzeko konpromisoa hartu duen txertoetako bat da.\nEuskal Autonomia Erkidegoak nazioarteko saiakuntza kliniko honetan parte hartzeak osasun-sistemaren —osasun-sistema asistentziala zein ikerketakoa— ahalmena eta Eusko Jaurlaritzaren Osasun Sailak esparru biosanitarioan egindako apustua erakusten du. Eta hori guztia aurrera eraman ahal izan da Osakidetzako Zerbitzu Erakundean, BIOEFan eta Ikerketa Sanitarioko Institutuan diharduten pertsonen lanari esker. Institutu horiek saiakuntza klinikoen esparruan duten esperientzia funtsezkoa izan da euren aukeraketan.\nAzterketa hori, gainera, pandemia hau hasi zenetik Euskal Osasun Sistema garatzen ari den ikerketa-jarduerari gehitu zaio, eta COVID-19ari aurre egiteko —beharrezkoa maila globalean krisia kontrolatzeko— txerto berri bat garatzen laguntzeko aukera bikaina da.\n18 urtetik gorako eta azterketaren protokoloan adierazitako irizpideak betetzen dituzten Euskal Autonomia Erkidegoko pertsona guztiek saiakera horretan parte hartu ahal izango dute hala nahi badute. Saiakuntza kliniko honetan parte hartuko duten boluntarioak modu aleatorioan banatuko dituzte, batzuk, txertoa jasoko duten taldean eta, besteak, plazeboa —hau da, inolako ondoriorik ez duen konposatu bat (gatz-serum)— jasoko duten taldean. Ez pazienteak, ez datuak biltzeaz eta jarraipena egiteaz arduratzen diren profesionalek ez dute jakingo subjektu bakoitza zein taldetan dagoen. Horrela, azterketaren bidez bildutako datuen kalitatea eta zorroztasuna bermatzen da. Entsegu honetan txertoaren bi dosi jarriko dira 28 eguneko tartearekin. Parte-hartzaileei urtebetez luza daitekeen jarraipena egingo diete, bisita medikoen eta telefono deien bidez. Gainera, informazioaren erregistroa erraztuko duen mugikorrerako aplikazio batean sartu ahal izango dira. Parte-hartzaileek, nahi dutenean, azterketatik irtetea eskatu ahal izango dute. Halaber, txertoa edo plazeboa jaso zuten ere jakin ahal izango dute. Hiru eta sei hilabeteko epean bitarteko analisiak egingo dituzte. Emaitzen arabera, txertoaren erabilera onartzeko prozesua azkartu daiteke, jada merkatuan dauden txerto batzuen kasuan gertatu den bezala.\nDatozen egunetan, beharrezko dokumentazio eta errekerimendu guztiak prest daudenean, Biodonostia eta Biocruces Bizkaia Institutuek parte-hartzaileak biltzeko prozesuak jarriko dituzte martxan. Prozesu horien berri bere garaian emango da.\nNoticia anteriorTelebista-pantaila batek umeen esperientzia hobetuko du Pediatriako Eguneko Ospitalean\nNoticia siguienteeSano blogak diseinu berria du


Jainkoa bizia jendea | 2021eko Irailaren 09a\nAldi bat baino gehiagotan entzunadukezu, irakurle, Lurdes Iriondoeta Xabier Leteren kantu hunkigarrihau "Errota zahar maitea" Ez dakitkonturatua zaren bururapenak duenerakaspen sakonaz: "Bizitzaren legeanahi dut onartu, horrela beharrakuraiaz hartu. Berez doana zertanbehartu?" Hitzak: Juan Mari Lekuona,apez eta olerkari euskaltzainarenakdira.\nErranaldi horren haritik badagogoeta egiteko manera. Bakotxakberea. Norberaren ibilbideari egokitua.Saiatu naiz gaia barnatzen. Huna nerepartetik zer apuntatu dudan.\nHaurtzaroan: berez doana zertanbehartu haurraren funtsezko izatearenarloan (hain aipu den generoariburuz adibidez), lehenago egiten zenbezala ezkerra zena eskuinez idazterabortxatuz... Nortasunaren araberakoautoestimua ez garatuzNerabezaroan: gaztetxoahomosexual sentitzen delarik... Zailahaatik argi ikustea zer den berezdoana, gaztea bere nortasun sakonarenmoldatzen ari delarik, helduarisistematikoki ezetz diola...\nHeldutasunean argi ikusten ote daberez doan hori? Hormonen eraginariobedituz amodioaren alkimiak 3 urteirauten omen du. Zer egin orduan,berexi ala amodioa hazi bakotxakberetik emanez? Adin batean heldu daere ofizioz aldatzeko gutizia: intuizioasegi? Ba eta ez. Heldutasuna bide luzebat baita ez da errex berez doan horrenargiki identifikatzea.Irudikatzen ahal liteke iturrikouraren gisan. Iturburua eta ibilbideagarbi baldin baditu duen hoberenaemanen du, bere bidetik. Bainanzikinek itotzen ahal dute, mementobatez bederen, traba edo oztopoekdesbideratzen ahal, idorteek agortzen.Euskara eta Euskal Herriaiturri adibide hartuz, ikusten dazenbat kalte egiten duen berezdoana bortxatzeak, heriotza eraginarteraino: berrikitan Juan MariJauregi militante independentistarena.\nSortu alderdiak jakinarazi duenez:"Torturak osasunari kalte egin zion,eta sumarioa hamarkada batezluzatzeak oinazea areagotu baino ezzion egin". 13/13 auziko gainerakoauzipetuek "Elkartasun, konpromisoeta duintasun eredu" gisa oroitudute. Denek gogoan dugu ere JuanMari Torrealdai euskaltzaina etaEgunkariaren zuzendaria, nolatorturatua izan zen eta tratu txareneragin psikologikoez eritu etaazkenean hil....Haurrean jasan desbideratze batzukgurekin darabilkigu; hezkuntza, erlijioedo autoestimu eskasaren eraginezgertatu zirenak. Bizi osoan landu beharden gauza daiteke clairvoyance edoburuargitasuna, intuizioari konfiantzakendu gabe.\nBerez doanari trabak kentzeazaila egiten ahal da; adibide sinplebat mendi ateraldi bikain batenondotik erabakitzen da, arrats batez,biharamunean argitu gabe jeikitzea,kasko eder batetara hupatzekoasmoarekin. Tirrintak jotzean entzutenbaldin badugu gure gogoa, lo gehiagoegiteko tiriari amore emanen diogu.Berez doan hori plazerari lotua da bai,bainan kasu! indar egin eta lortzendenari. Kirolari anitzek gaur egunplazera aipatzen dute: ahanzten duteerratea zenbat lan eta errepikaldirenondotik erdiesten duten “ongi izate”eta garaipenen ondotik heldu denhartaz ari direla, bere hartan ongisentitzearen plazeraz.\nXapeldunensemeak xapeldun bilakatzen diraberen eta beren burasoen lanari esker.Gan den igandean apeza ari zenebanjelioa komentatzen: Jesusek nolaaparte hartu zuen gaizki mintzatzenzena. “Zer da ongi mintzatzea?Ebanjelioaren mintzairan aritzea”zion apezak kartsuki. Norbaitek baote daki mintzaira hori? Jatorrizkoiturrian idatzirik omen dago. Bainanirakurtzean, bakotxak bere baitakooztopoetarik pasarazten ote duenurbide hori: Aita Sainduak “Xertatzeaamodiozko jestu bat da”.\nGureapezpikua ez da ildo beretik aridakizuen bezala. Iturri beretik edatendute ba.Izadian ere, berez doanari oztopoegiteak zer kalte egin dezaken ikastenari gare. Ikus erleek zenbat traba ezingaindituak aurkitzen dituzten hainbaitezpadakoa den polinizazioan.\nGurea ere arriskuan ematen duelaberen desagertzeak. Baten batek zion(maluruski ez dakit nork) “Ingurumen”hitza ordezkatu behar genuke“gizartearen biziraupena” hitzez. Berezdoanak segur indar gehiago hartukolukeela.Segi gogoetak zure alde, irakurle,Orixe olerkariaren otoitz batekin uztenzaituztet: berez doan bizi poza zaindunahiz poema hau idatzi zuen


Erakusketa ibiltaria da BOSTEKO, euskal artista plastiko ezagunen lana zabaldu eta ezagutaraztea helburu duena. 1998. urtetik hona, hamabosgarren urtez jarraian, erakusketa hauek arte garaikidea hurbildu digute Bizkaiko Lurralde Historikoko zenbait udalerritara, udalerriotako kultura arduradunek koordinaturik egiten duten lanari esker.\nSalamancan jaio zen, 1959an, Arte Ederrak ikasi zituen Madrilgo Unibertsitate Konplutensean, eta handik gutxira Gasteizera etorri zen bizitzera, eta bertan jarraitzen du, pintura irakaslea baita Gasteizko Arte eta Ofizioen Eskolan. 1987an, Araba Gaztearen I. erakustaldian hartu zuen parte, bai eta artista arabarren beste hainbat erakusketetan ere parte hartu izan du.\nOrdutik hona, interes handiko proposamen piktoriko baten xerka aritu da, zeinak errealitatea izan baitu atentzio-gune eta, bereziki, gugandik hurbilen dauden objektuak: landareak eta loreak, esaterako. Kolorearen azterketa, argia eta bere irudietako atmosfera dira haren lanen ezaugarri, baina beti erakutsi izan du konposizioaren ordenaren eta egituraren aldeko arreta handia.\nBibon jaio zen, 1956an. Arte Ederren fakultatean ikasi zuen eta, gaur egun, irakasle dihardu bertan. 70eko eta 80ko hamarkadetan, zenbait sariketa artistikotan parte hartzeko hautatu zuten eta euskal panorama artistikoan ezagun bihurtuz joan zen.\nBilbaoren pinturan marrazkiaren zehaztasuna da ezaugarri, eta korronte hiperrealistan mantentzen bada ere, haren lanetan surrealismoaren ebokazio argiak agertzen zaizkigu. Panoramikak, trenak eta paisaia industrialak: irudiok izan ditu beti lagun Bilbaok, horiek izan dira bere konposizioen ohiko eszenatokiak.\nEibarren jaio zen, 1952an, baina Gasteiz du bizileku eta beharleku. Urtebetez Arkitektura ikasi ondoren Valladoliden, Burgosko Aparejadore Eskolan matrikulatu zen. Pintore erabat autodidakta da. Laurogeiko hamarkadaren hasieratik Arabako Artisten Elkarteko kide da, eta haien ohiko erakustokia Gasteizko Café Morgan izaten zen. Izan ere, espazio horretan egin zuen bere lehenengo erakusketa indibiduala, 1984an.\nLaurogeiko hamarkadan, abstrakzioaren eremutik atera gabe, ehunduren gaineko azterketak egiten hasi zen, askotariko euskarriak erabiliz. Hamarkada horretako azken zatian, aurreneko aldiz, elementu figuratiboak agerrarazi zituen bere artelanetan; hurrengo hamarkadan, berriz, haurren munduari dedikatutako serieak egiten hasi zen, eta bilakaera horrek, azkenean, landareen eta animalien lurraren arraseko ikuskari errealistak egitera eraman du. Urteotan hainbat erakusketatan hartu du parte, bai banaka bai taldeka, Gasteiz, Bilbo, Zamora, Iruñea edo Granadan, eta bere lanak Artium museoan zein bilduma publiko askotan ikus daitezke.\n» Non: Erakusketa gela\n» Egunak: Urriaren 4tik azaroaren 4ra\n» Ordutegia: Astelehenetik ostiralera, 10:00etatik 20:00etara. Larunbatak, igande eta jaiegunak 11:00etatik 14:00etara eta 17:00etatik 20:00etara\nKATEGORIAK: Agenda, Erakusketak\nLamiako Maskarada (2021-06-08)\nMargolari Gazteen XXIII. Saria (2021-06-20)


Gaur eskola kirolak ekintzan saskibaloiko partidak jokatuko dira kiroldegian . diariovasco.com\nGaur eskola kirolak ekintzan saskibaloiko partidak jokatuko dira kiroldegian\nEskola kirolak ekin-tzan parte hartzen duten umeek partidak izango dituzte gaurkoan; mini saskibaloiko benjamin mutilak Kristozulo eta Atxukale taldeek goizeko 9:00etan jokatuko dute kiroldegian, eta mini saskibaloiko alebin mutilak mailako Arno eta Kalbario taldeek, goizeko 10:00etan jokatuko dute kiroldegian baita ere.\nDanok Bat pilota eskolako alebin eta infantil mailako zestalariak Udazken Txapelketa jokatzen dihardute.\nGaur, arratsaldeko 16:30ean eta 17:30ean baita ere, Andoainen izango dute zita bikoitza. Alebinetan sei jokalari arituko dira eta infantiletan, berriz, hamabi.\nBihar 11:00etan, bi partida jokatuko dira Miruaitz frontoian, biak ere Ezker Horma txapelketakoak. Kadeteetan, Oier Lizardi eta Markel Andonegi, Biarritzeko BAC bikotearen aurka arituko dira eta jubeniletan, berriz, Aitor Manzisidor eta Jon Iparragirre, Zumaia taldearen aurka neurtuko dira.


31 may 11 - 31 may 11\nIzen ofiziala Arakaldo\nAlkatea Víctor Egia Larrakoetxea (EAJ)\nKoordenatuak 43°9′10″N 2°56′25″W / 43.15278°N 2.94028°W / 43.15278; -2.94028Koordenatuak: 43°9′10″N 2°56′25″W / 43.15278°N 2.94028°W / 43.15278; -2.94028\nEremua 2,65 km2\nGaraiera 108 m\nDistantzia 18 km Bilbora\nPosta kodea 48498\nBiztanleria 112 bizt (2010)\nDentsitatea 42,26 bizt/km²\nArakaldo Bizkaiko udalerria da. Bizkaian biztanle gutxien dituen udalerria. Nerbioi ibaiaren parean dago, izen bereko eskualdean.\n8 Arakaldotar ospetsuak\nArakaldo Bizkaiaren hegoaldean kokatzen da, Nerbioi ibaiaren ibarrean, eta Bilbotik hamazortzi kilometrora. Herriaren erdigunea, Elexalde-Madariagan dago eta elizaren inguruan bildutako etxe multzoak osatzen du.\nEtorkizunean, Arakaldok 50 etxebizitza inguru eraiki nahi ditu Elexalde-Madariaga auzoan. Horrez gain, Urduña eta Arakaldoren artean, bidegorri bat eraikiko da, Laudio zeharkatuz. Bidegorria eraikitzearekin batera, Nerbioi ibaiaren ertzetan 33 kilometro luze izango den parke bat egokitu nahi da.\nArakaldoko jarduera ekonomiko nagusia nekazaritza izan da historian zehar. Garia, fruta-arbolak eta barazkiak landatzea nagusi izan zen. Horrez gain, abeltzaintzak ere bazuen garrantzirik. Dena den, herriaren itxura, betiko nekazaritza herri batena den arren, 2000. urtean nekazaritza udalerriaren jardueraren %2,77 bakarrik zen. Gaur egun,berriz, nekazaritza eta abeltzaintzaren inguruko 25 esplotazio daude herrian eta 230 hektareako azalera hartzen dute. Bestalde, Arakaldoko lurren %77an landatutako pinuak daude.\n1971. urtean Postensa enpresak (gaur egun Norten PH izenarekin ezagutua) bere fabrika Arakaldon ezarri zuen. Enpresa horrek porlanetik eratorritako produktuak ekoizten ditu eta 100 langiletik gora dihardute lanean bertan, Arakaldon bizi diren biztanle guztiak baino gehiago. Azken urteetan, etxe prefabrikatuak ekoizten hasi dira, eta Zabalgana auzoan, bederatzi solairuko bi eraikin egingo dituzte.\nLangileen gehiengoa inguruetako herrietatik dator, izan ere, 2001eko erroldaren arabera, herriko 8 langilek bakarrik egiten zuten lan industria arloan.\nBiztanleak 107 121 117 155 171 192 204 231 234 256 204 123 101 95 94\nArakaldok 100 biztanle baino gutxiago dituenez, ordezkari bakarra aukeratzen du. Horrela, herriko biztanleek hiru pertsonaren artean aukeratu behar izan zuten alkatea. Victor Egia Larrakoetxea jeltzalea izan zen bozkatuena 2007ko udal hauteskundeetan.\nHauteskundeen emaitzak honako hauek izan ziren:\nVictor Egia Larrakoetxea (EAJ) 45 1\nJoseba Koldo Fernández Amoros (EAE) 19 0\nCarlos de Miguel Egea (PP) 0 0\nArakaldo AP-68 autobidearen albo batean kokatzen da, naiz eta autobide honek herrirako sarbide zuzenik ez duen.\n[aldatu] Arakaldotar ospetsuak\nJenaro Pildain 1931-2004, sukaldaria.\n(Euskaraz)Arakaldoko udalari buruzko informazioa Eusko Jaurlaritzaren webgunean.\nEzkutuko kategoria: Koordenatudun artikuluak\nOrrialdearen azken aldaketa: 16:47, 8 Maiatza 2011.


Josu Amilibiaren hirugarren agintaldia - Aduna - Tolosaldeko ataria\nJosu Amilibiaren hirugarren agintaldia\nTolosaldeko Ataria 2019-05-27 09:33\nEH Bildu izan da garaile Adunan, 230 boto eskuratuta; Josu Amilibiak jarraituko du alkate.\nEH Bilduk soilik aurkeztu du zerrenda Adunan. Guztira, 230 boto eskuratu dituzte, hau da, boto guztien %93,11. Horiez gain, hamazazpi boto zuri egon dira baita hamahiru baliogabe ere.\nEmaitza horiekin, Josu Amilibiak jarraituko du alkatetzan eta koalizio abertzalearenak izango dira udaleko zazpi zinegotziak ere.\nPartaidetza %73,04koa izan da eta %2,83 egin du gora azken udal hauteskundeetakoarekin alderatuta. Orduan ere zazpi zinegotziak EH Bilduk lortu zituen, 205 botorekin. PPk, berriz, zortzi boto lortu zituen.


MENDIKOLORE: HUERTOS DEL DIABLO 2111-2140 mt eta RANCHON 2162 mt Ventana mendatetik.\nHUERTOS DEL DIABLO 2111-2140 mt eta RANCHON 2162 mt Ventana mendatetik.\n2016-07-13 VENTANA mendatea, Asturiaseko Teverga eta Leoneko Babia komunikatzen ditu. Torrebarrion lo egin ondoren, hemen gaude goizeko 9retarako ea suertea daukagun eguraldiarekin. Hodei dexente daude mendietan...\nGu Ubiña aldera goaz. Atzean, mendatearen beste aldean, Ferreirúa.\nFontanak hodeiekin, eta Ubiña Handia momentuz garbi.\nHasieran, Peñón de la Ventana-ra heldu arte, pista jarraitzen da. Atzean, Torrestío gainean, Morronegro eta Alboak, e.a. Farrapona inguruan.\nPista utzi ondoren, Rebollosas mendira doan bidezidorra jarraitzen da. Oraingoz garbi daude Ranchón eta Huertos del Diablo. Horra goaz.\nEz da beharrezkoa baina guk Rebollosas tontorrera igo dugu, eta orain Socellares lepora jeisten ari gara. Bidezidor bat dago Rebollosas-era igo gabe, lepora dihoana eskuinetik. Gero, Melluque eta Socellares-en artean dagoen harantxotik sartuko gara.\nSocellares ibarra behean utzi eta lehen aipatutako harantxotik gora goaz.\nMelluque lepoan. Atzean tontorra.\nEta aurrean Iparreko Huerto del Diablo. Hodeiak sartzen ari dira.\nHUERTO DEL DIABLO NORTE (2110m) Hodei artean gaude eta ez dugu ezer ikusten.\nBigarren tontorrera igotzen. Bien arteko lepora jetsi gara eta ertza jarraitzen ari gara. Horrela tontorrera helduko garela uzten dugu.\nHUERTO DEL DIABLO SUR (2140m). Pena bat baina ez dugu ezer ikusten. Ranchón-era jarraitzeko asmoa daukagu, baina ez dakigu non dagoen ere ez... Horrela joateak merezi ez duela ere pentsatzen hasi gara. Apur batean hemen itxarotea erabaki dugu.\nHalako batean, hor agertu zaigu Ranchón. Beno, behintzat orain badakigu noruntz joan.\nHor zain gaudela bi mendizale asturiar agertu dira, GPS eta guzti, eta beraiek Ranchón-era jarraitu behar dutela esan digute. Beraz, aurrera goaz gu ere.\nBigarren Huerto del Diablo-tik Boca de Rolamuela-ra jeisten. Guri logikoena iruditu zaigun tokitik jetsi gara. Asturiarrak eskuineko harriditik ari dira jeisten.\nRoca de Rolamuela-ra egin dugun jetsiera et Ranchón-erako hasiera.\nIhintza landare eta loretan.\nRanchón-era igotzen. Atzean Huerto del Diablo Sur. Orain gutxienez, zerbait ikusten dugu.\nRanchón-en ertzera heldu eta ahuntz taldeak ongietorria eman digu. Atzean, Colines.\nBi buzoi daude, hau pioletarekin. Gustora gaude. Azkenean pentsatuta genituen hiru tontorretara heldu baikara. Orain jetsieran pentsatu behar dugu.\nBoca de Rolamuela eta Huerto del Diablo Sur. Agüeria gainean gaude, baina ez dugu batere ikusten. Gutxienez orain tontorrak ikusten ditugu.\nBi Huertoak, Hegoaldekoa ezkerrean eta Iparra eskuinean.\nColines. Asturiarrak horra doaz, baina guk ez daukagu astirik, oraindik ibilaldi luzea geratzen zaigu eta.\nRanchón-en goiko horma jeisten.\nBoca de Rolamuela lepotik gure apunteetan daukagun Cuspasante haranera jeistea erabaki dugu, berriz Huertos del Diabloak ez igarotzeko. Ez dakit erabaki ona izan den. Malda handia dago, eta hasieran ondo jeisten da lora eta harri artean, baina gero lahar artean, asko kostatu zaigu.\nColines ezkerrean daukagu Cuspasante haranera jeisten ari garen bitartean.\nGoiko zatia jeisten. Hemen oraindik nahiko ondo.\nBaina hemen gaizki. Gainera zuloak daude eta ez direnez ikusten, ba oso adi ibili behar izan gara.\nVentana mendatearen beste aldean.\nLorategi tranpatia. 300 bat metro jetsi ondoren, abereen bidezidorrak jarraitu ditugu igoeran igarotako Socellares lepora heldu arte. Ez da izan oso erosoa.\nHau da guk egin duguna. Seguruen, goitik etorrita hobe izango litzateke. Baina tira... orain berdin da.\nIbilbidea. Arratsaldeko laurak aldera heldu gara Ventana mendatera, nekatuta baina pozik. Aste Santuan ere izan ginen hemen, erraketekin egiteko ibilbide hau, baina kotxetik atera gabe itzuli behar izan ginen. Orain, San Emilianon zerbait jan eta edan, eta Pajares-eko autopista hartuko dugu Asturias-eko Campomanes-era joateko, eta handik Tuiza-ra igo.\nTUIZA RIBA. Meicín aterpera goaz bertan bi gau igarotzera. 45 minutuko igoera daukagu.\nBaserritarra behiak goiko larretara eramaten.\nBide ezaguna da guretzat. Gainera lainotuta dago, eta nahiz eta nekea sentitu, gustora goaz.\nBeste artzai bat Meicín-eko ibarrean.\nMEICIN aterpea. Zaintzaileak eta beste hiru pertsona bakarrik daude. Aterpe hau munizipala da orain eta ez dute deskonturik egiten Mendiko Federatu izatea gatik.\nAfari honekin gaurko neke guztiak desagertu zaizkigu. Bostgarren eguna potentea izan da, baina hurrengo egunetarako eguraldiaren iragarpena ona da, beraz jarraituko dugu. Biharko plana ere nahiko gogorra da...\nEgilea: Mendikolore ordua: 13:29\nCOTIELLA 2912 mt, COTIELLETA 2711 mt. Armeña zirko...\nPEÑA CERREO 2111 mt. Ubiñetan\nFARIÑENTU 2176 mt, CANALÓN OSCURO 2142 mt, PEÑA CH...\nHUERTOS DEL DIABLO 2111-2140 mt eta RANCHON 2162 m...


Agnosia, Barbara Goenagaren film berria — Gaztezulo\nAgnosia, Barbara Goenagaren film berria\nAgnosia, Barbara Goenagaren film berria https://www.gaztezulo.eus/albisteak/agnosia-barbara-goenagaren-film-berria https://www.gaztezulo.eus/albisteak/agnosia-barbara-goenagaren-film-berria/@@download/image/20101183737agnosia.jpg\nXIX. mendean dago girotuta thriller erromantikoa, Bartzelonan, eta Barbara Goenagak agnosia izeneko gaixotasuna duen Joana Praten rola jokatzen du. Bere buruak ez ditu behar bezala jasotzen begien eta belarrien aginduak.\nEugenio Mirak zuzendu du pelikula eta Eduardo Noriega eta Lluis Homar dira beste protagonistak. Filma estreinatu berri dute Hego Euskal Herrian. Honenbestez, aktore donostiarra bi filmetan ikus dezakegu egunotan: Agnosian eta Mikel Ruedaren Izarren Argian.


"Nicolas Guerendiain" Irungo Errepublikarrak - Kontzentrazioa. 2014ko irailak 7\nElkarretaratzea irailaren 7an Donostian\nElkarretaratzea 2014ko irailaren 7an Erlojuen arrapalan (Kontxako hondartza) Donostia. 11:00etan\nMonarkiaren aurka, Errepublikaren alde\nErrepublikaren aldeko Gipuzkoako elkarteek deialdi bat egin dute monarkiaren aurka eta Errepublikaren aldeko elkarretaratze bat egiteko, datorren igandean, Donostian, Kontxako Banderarekin batera.\nErrepublikaren aldeko Gipuzkoako elkarteek elkarretaratze bat egingo dute Errepublika estatu demokratikoko modu gisa aldarrikatzeko datorren igandean, irailaren 7an, Kontxako banderako estropadak egiten diren bitartean.\nDonostiako Errepublikarrak, "Nicolas Guerendiain"-Irungo Errepublikanoak Elkartea, Tolosako Foro Errepublikanoa, "Pikoketa” Oarsoaldeko Elkarte Errepublikanoa, "Belabieta" Andoaingo Errepublikarrak, Unidad Cívica por la República eta Euskal Herriko Kolektibo Errepublikanoa elkarteek baterako deialdi bat egin diete herritarrei datorren igandean, 11:00etan bandera errepublikarrekin joateko Kontxa Hondartzara eta modu horretan monarkiarekiko eta monarka berriarekiko gaitzespena adierazteko, eta aldi berean, Errepublikaren aldeko babesa adieraztea, estatu modu demokratiko eta bidezko gisa.\nElkarretaratzea Kontxa Hondartzan egingo da, lehen arrapalaren parean eta Junta Estatal Republicana erakundearen eta Plataforma Ciudadana Proreferendum babesa du. Lehenengo erakundeak estatuko erakunde errepublikano guztiak biltzen ditu eta bigarrenak Juan Carlos de Borbón abdikazioaren ondoren eratu zen eta estatu motari buruzko erreferendum bat egiteko eskatzen du.\nElkarteek hau adierazi dute: “bakarrik errepublikanoen mobilizazioaren eta presioaren bidez ekarriko dugu Errepublika eta mobilizazioak mantendu behar ditugu; izan ere ekainean frogatu zuten Gipuzkoan asko garela Errepublikaren aldeko apustua egiten dugunok, estatu mota hori aldarrikatzera pertsona ugari ateraz”.


"Araua gizonekiko desabantaila dela etengabe entzuten dudan mitoa" | Consumer\nAnna Salvia, hezkuntza eta osasun sexualeko psikologoa\nEgilea: María Huidobro González 2021-ko irailak 26\n“Guztion artean, gure kulturako emakumeok genuen pisu handi eta iluna aldatzea lortzen ari gara”. Anna Salvia hezkuntza eta osasun sexualeko psikologoa erregelaz eta haren ezagutzaz ari da. Baina hilekoa jada tabua ez dela dirudien arren, hala da oraindik. Elkarrizketa honetan, hamar urte baino gehiago daramatza hezkuntza eta osasun sexualari buruzko hitzaldiak, tailerrak eta prestakuntza ematen. Horregatik, hilekoa eta hilekoa gazteenei hurbiltzeko duela urtebete, Cristina Torrón ilustratzailearekin batera, ‘La norma mola (si saber cómo funciona)’ liburua argitaratu zuen. Eta bai, itxura denez, busti egiten du. “Neska askok erregelari buruzko ezagutza ona izatea lortu du, eta, garrantzitsuena, ilusioz eta harrotasunez hitz egitea beren aldaketa fisikoez eta ikaskideekin, irakasleekin eta familiekin izan duten lehen hilerokoaz, eta hori pentsaezina da aurreko belaunaldientzat eta gaur egungo neska askorentzat”, adierazi du.\nDuela gutxi arte, hilekoaren alabekin ez zen hitz egiten lehen hilekoa zuten arte. Akats argia?\nBai, neskak lehen erregelarako ez prestatzeak oso modu negatiboan esperimentatzea eragiten du. Eta hori gure kulturako emakume gehienek dakite, informazio eta akonpainamendurik ezagatik beldurrez, lotsaz eta bakardadez bizi izan baitzuten. Zorionez, emakumeen belaunaldi honek isiltasuna apurtzen ari da, eta hileroko heziketa ona eman nahi die bere alabei, ilobei, ikasleei…\nZenbat urterekin egitea komeni da? Zergatik?\nHilerokoari, hilerokoaren zikloari eta lehen erregelari buruz hitz egin behar da bizitzaren hasieratik, haurtxoak direnetik, eta etapa emankorrean dauden emakumeek hilekoa dutela ikasten dutenetik; adibidez, beren amak eta zaintzaileak konpresa, tanpoia edo kopa aldatzen direla ikusten dutenean. Hilekoa jatea, txiza egitea edo lo egitea bezalako prozesu fisiologikoa da. Ez da itxaron behar adinekoak izan arte, ez baitago ezer ezkutatzeko.\n8 urtetik aurrera, Lehen Hezkuntzako bigarren edo hirugarren mailan daudenean, beren liburua irakurtzea gomendatzen dute. Zergatik hain goiz?\nLehen araua 9 eta 16 urte bitartean agertzen da, eta pubertaroan bi urte lehenago izandako aldaketak. Beraz, 8 urterekin jakin behar dute liburu honetan azaltzen dugun guztia, haiei eta haien lankideei gertatzen zaiena ulertu eta normalizatzeko. Baina, berriro diot: lehen haurtzarotik hitz egitea da egokiena.\nBaina hainbeste aurreratzen ari da pubertaroa?\nKontua ez da pubertaroa asko aurreratu dela, baizik eta 12 urte baino lehen hilekoa ematen hasten ziren neskek ez ziotela inori kontatzen eta pubertaroko aldaketak disimulatzen saiatzen zirela. Inguruko emakumeei galdetzen badiezu zer adinetan etorri zaien erregela, konturatuko zara 9 eta 16 urte bitartean izan zela. Eta, agian, lehenago edo geroago.\nUlertzen dut 8 urterekin heldu batek lagunduta irakurri beharko lukeela.\nLiburua bakarrik irakurtzeko idatzita dago, baina izugarria da familian edo eskolan ere irakurtzea. Gai honi buruzko komunikazioa errazteko tresna izan daiteke.\nZein jarraibide orokor jarraitu genezake gure alabekin hilerokoari buruz hitz egiteko?\nEzin da azaldu ez dakiena. Beraz, lehenik eta behin, hilerokoari buruzko informazioa bilatu behar da, oro har, ez baitugu hilerokoaren heziketa onik jaso. Irakur dezakezu ‘La norma mola (si saber cómo funciona)’ edo helduentzako nire liburuak ‘Una nueva modo de menstruar’ eta ‘Viaje al duración menstrual’. Bigarren urratsa izango litzateke galdetzea, gizon nahiz emakume izan, zer jaso beharko zenukeen zure senide edo irakasleengandik erregelari eta pubertaroko aldaketei buruz. Hitz egin emakumeekin lehen hilekoa nolakoa izan zen eta zer falta zitzaien. Eta, azkenik, azaldu bihotzetik ateratzen zaizuna. Eta gai horiei buruz askotan hitz egiten du; ez dadila egun bateko elkarrizketa izan, baizik eta eguneroko gaia.\nLiluragarria da gure gorputzak nola funtzionatzen duen ikustea, eta etorkizunean seme-alabak izateko prestatzen ari da; hau da, mola izateko. Baina arauak ez du hainbeste bustitzen. Amen pertzepzio hori aldatzea alabena baino zailagoa da?\nArauak ez du ezer mugiarazten ondo bizitzeko ezagutzarik edo akonpainamendurik ez baduzu, hori gertatu baita gure kulturan, belaunaldiz belaunaldi. Erregela molea izateko, gizarte osoari sexu- eta hileroko-hezkuntza eman behar diogu. Eta bai, zailagoa da amekin, urteak daramatzatelako erregela ondoezik sentitzen, baina ama asko daude ikasteko prest, bizitza eta alabena hobetzeko.\nErregela mitoz beteta dago. Gure alaben adinean, zein dira premiazkoak?\nUste dut ez dagoela nerabeen artean maionesarik edo dutxatzerik erregela duzunean. Indarrean jarraitzen duena da araua kaka eta desabantaila dela gizonekiko. Hori bai entzuten dudala etengabe.\nSeme-alabak, noraino jakin behar lukete hilerokoari buruz?\nNeskek bezala jakin beharko lukete, hasieratik.\nGurasoek adinako garrantzia dute hilekoaren hezkuntzan. Garrantzitsua da rol hori betetzea eta ez sinestea emakumeen artean soilik hitz egin behar den gaia dela. Isilik daudela, tabua dela esan diete neska-mutilei.' Asko dute emateko!\nErabiltzen dugun hizkuntza erabiltzen ari gara. Zer eragin izan dezake “El período”, “Estoy en esos días” edo “Estoy mala” bezalako adierazpenak erabiltzeak?\nEufemismoek adierazten dute gai tabua dela eta ezin dela horri buruz hitz egin.\nOraindik tabua da? Hori ikusten duzu familiekin egiten diren tailerretan eta sexualitateari buruzko hitzaldietan?\nGaur egun, familiek uste dute hilekoaren tabua gaindituta dagoela, maionesari buruzko mitoak ez dituztelako transmititzen eta umeek amei konpresa aldatzen ikusten dietelako. Hala ere, familia gehienek ez dute ia inoiz hitz egiten hilerokoari eta hilerokoari buruz, ez baitute horretarako ezagutzarik, ezta jarraitu beharreko eredurik ere. Ez diote ematen duen garrantzia.\nEta ikastetxeek, zer zeregin izan beharko lukete beren irakaskuntzan? Nahikoa al da gai horri buruzkoa?\nEskolan ez da ia ezer azaltzen erregelari buruz. Irakasle gehienek ez dute planteatu hilekoaren heziketan duten zeregin garrantzitsua, ez baitute parte hartu ez beren prestakuntzan, ez haiekin lan egiten duten material didaktikoetan. Hutsune hori pixkanaka betetzen ari gara irakasleen prestakuntzaren bidez. Baina lan asko falta da egiteko!\nEmakume-aurpegia duten neskak


Aparteko ordu - Wikipedia, entziklopedia askea.\nLan-zuzenbideak arauez antolatutako lantokietan, aparteko orduak, ordu osagarriak edo ordu bereziak deitzen zaie langileek lanean ematen duten denborari, aurretik adostutako edo ezarritako oinarrizko ordutegitik kanpo.\nOhiko lan-ordutegia luzatzerakoan langileek orduko diru gehiago irabazi beharko lukete, edo beste nolabaiteko konpentsazioa jaso beharko lukete (denbora librea, ordutegi-malgutasuna...). Baina batzuetan, hainbat arrazoirengatik, langile batzuek, aparteko orduak enpresari "oparitzen" dizkiete.\nOrriaren azken aldaketa: 1 iraila 2020, 05:46.


Baratze batdisko entzutetsuaren egile eta Zuberoaren kantaria da Pier Paul Berzaitz. Baina baita Guk taldeko partaide izandakoa ere, Joanes Borda,Eneko LabegerieetaBeñat Sarasolarekin. Diskogintzatik harago, hainbat pastoral idatzi eta zuzendu ditu (Harizpe, Atharratze jauregian, Madalena de Jaureguiberry eta Ramuntxo), antzezlanak sortu ditu (Elkanoren semeak, Euskal izpiritua) eta Orreaga eta Amaiur ikuskizunak estreinatu ditu, dantza, antzerkia, musika eta bestelako osagaiak batzen dituzten obrak.\nZuberoako abeslaririk handienetakoa da Pier Paul Berzaitz. Azken urteak Pauen irakasle eman baditu ere, Zuberoaren abeslaria izan da, bertako tradizio eta jendeei lotuta baitago haren kantutegia. “Muskildin edota Urdiñarben euskalduna izatea gauza naturala zen, Maulen ez. Ez bakarrik eskuararen aldetik, hiriko gauza ere bazen, baserriko izaitea izugarria zen. Hartara, errebeldia amini bat sortu zen eskualdunon baitan. Zenbaitek errebeldia hori baliatu zuten eskuararen kontra joaiteko. Belaunaldi zenbait Parisera joan zen Euskal Herria fini zelakoan. Funtzionario eta jendarme sartuz hainbat. Beste batzuk, berriz, eskual kantuari eta kulturari ekin genion. Sofrikario hori daramagu nolazpait“ (1).\nBerzaitz 70eko hamarkadan hasi zen kantuan, Guk taldean, Joanes Borda, Beñat Sarasola, Panpi Lacarrieu eta Beñat Davantekin. “Behinola, Damaskorako bidean, argia ikusi nuen Beñat Sarasola eta Guk taldeko bertze lagunekin topatzean; suerte handia izan zen enetzat. Eskual kantua, kultura eta hizkuntzari lotua bizi naiz, eta ez dut duda egin sozietate horretan zela ene eginbidea” (1). Guk taldearen kantu askoren doinuez arduratu zen Berzaitz. Taldearen hitzak Sarasolak egin ohi zituen gehienetan. Taldearen aurkezpen ofiziala 1974an izan zen, Aita, seme, laborari ikuskizunarekin. Geroago, pare bat single argitaratu zituen, eta 1977an lehen diskoa heldu zen, Laborari, langile eta nagusi… (Elkar).\nPier Paul Berzaitz, ‘Baratze bat’ diskoa kaleratu berritan. (Berria)\n1979an taldea utzi zuen Berzaitzek, eta Parisera joan zen banketxe batean lan egitera. 1987an kaleratu zuen bakarkako lehen lana, Han eta hor (Elkar), Frantziako (Daniel eta Remi Brel anaiak) eta Euskal Herriko (Alain Perpetue, Beñat Davant) musikariekin. Orduz geroztik, presarik gabe, merkatuaren legeetatik aldenduta argitaratu izan ditu lanak. Hamahiru urte geroago kaleratu zuen Baratze bat (Elkar, 2000), Berzaitz entzule talde zabalago batentzat ezagun egin zuen diskoa, batez ere diskoari izenburua ematen dion kantuari esker. Berzaitzen aurreko lanen aldean, ekoizpen handiko lana izan zen. Karlos Gimenez arduratu zen moldaketez eta musikari talde bikaina aukeratzeaz: Pascal Gaigne, Xabier Zeberio, Javi Area, Pello Ramirez, Txema Garces…\nAspalditik kontzertuetan ematen zituen kantuetatik sorta bat grabatu zuen hurrengo diskoan: Lili baten kantorea (Elkar, 2005).Itxaro Borda idazlearen olerkien gainean Berzaitzek sortutako doinuak, Etxahun-Iruri-renak (“Matalazen hiltzea”), herri kantuak (“Bereterretchen kantorea”) eta Xabier Lete (“Xalbadorren heriotzean“) eta Imanol Lartzabalen (“Barne kanta“) bertsio bana bildu zituen zuberotarrak, berriz ere Karlos Gimenezen gidaritzapean egindako diskoan.\nPier Paul Berzaitz eta Karlos Gimenez.\nArnaud D’Oihenart (1592-1667)-Poèmes de jeunesse (Elkar, 2008) diskoan, poeta zuberotarraren gaztaroko olerkiak musikatu zituen, soinuan hari instrumentuei protagonismo berezia emanez. Hemen (Elkar, 2011) da orain arte argitaratu duen azken diskoa. Itxaro Bordaren zenbait poema musikatu ditu, Mikel Laboaren “Martxa baten lehen notak” moldatu du eta katalanez abesturiko kantu bat (“Vath d’Aspa“) grabatu du Berzaitzek lan horretan.\nBerzaitzen sorkuntza lana ezin da, halere, bere diskografiara mugatu. Hain zuzen, musikak adina garrantzi hartu du pastoralak haren azken hogei urteotako obran. Lau pastoral idatzi eta zuzendu ditu: Harizpe (1991), Atharratze jauregian (1997), Madalena de Jaureguiberry (2000) eta Ramuntxo (2003). Horrez gain, Elkanoren semeak (1998) eta Euskaldunen Izpiritua (1999) antzezlanetan musika komediaren generora hurbildu zen. 2008an Orreaga estreinatu zuen Baionan, dantza, musika, antzerkia eta bestelako osagaiak batzen dituen ikusgarria. Or Konpon elkartearen 30. urtemugaren kariaz antolatutako ikuskizunean, parte hartu zutenBeñat Axiari kantariak, Aezkoa gizon abesbatzak, Theatre du Versanteko antzezleek eta 50 dantzarik, besteak beste. Halaber, Ze bolada! Jean Errecarten so begiz (2009) ikuskizun musikala sortu du, Jean Errekart politikariaren historian oinarrituta, Beritza konpainiak ekoitzi eta Jean-Dominique Espilek zuzendua.\nOrreaga ikuskizunaren bide beretik, Amaiur: haien ametsa gurea da ikuskizun artistiko-musikalaestreinatu zuen 2012ko uztailaren 21ean Nafarroako herri horretan (2). Azkenik, Egunsentiaren kantak kantaldi kolektiboan parte hartu zuen 2013. urtetik aurrera, Erramun Martikorena, Estitxu Pinatxo eta Magali Zubillaga kantariekin eta Joxan Goikoetxearen zuzendaritzapean.\nTestua: Jon Benito\n(1) Argia, 1.771. zenbakia, 2000ko uztailaren 23a\n(2) Berria, 2012ko uztailaren 18a\nEsku hutsik hiltzen gara\nZuz: Ion Mari Beasain\nFlandria ta Euskadi\nbide luze ta hertsia\negun negü bihar üda\nhurtüren da bai elhürra.\ngure herriak dirade\nbena egun hanitx girade\nbeste baten izkibazale.\nAlthe dükegü aizia\njakinez norat den bidia\nheben hurak handi dira\nberma dezagun untzia.\nLudo, Walter eta hi Paul\neta hainbeste adixkide\nEuskal herriaren laguntzale\ngure bihotzian zide.\nBide luze bat hasia\nFlandria eta Euskadi\nizan diten anai berthi. (2)